text:
SETLHOGO SA KA FA NTLE
Tsholofelo Ka ba Ba se Nang Magae le Bahumanegi
Joe e ne e le lesole ka lobaka lo loleele kwa United States. Mathata a gagwe le a lelapa a dirile gore a tlhoke legae ka dingwaga di ka nna 18. Ngwaga mongwe o ne a simolola go etela laeborari ya setšhaba ya mo lefelong la bone e bile o ne a tle a tlotle le mosadi mongwe yo o berekang koo. Metlotlo eo e ne ya fetola botshelo jwa gagwe.
Lekawana lengwe la kwa Argentina e bong Martín, le ne le batla go itse Modimo. Le ne le se na tsholofelo mo botshelong. Fa le ntse le batla go itse gore le tshelela eng, le ne la tswa mo lelapeng la ya go nna kwa lotshitshing. Mme ga le a ka la bona karabo, go na le moo le ne la tshwenyega thata mo maikutlong. Le ne la kopa Modimo jaana le lela: “Fa e le gore o teng, tsweetswee dira gore ke go itse.” Diphelelo e nnile dife? Mma re bone.
GO NA le mabaka a a farologaneng a a dirang gore batho ba tlhoke magae. Fela jaaka Joe, bangwe ba tlhoka magae ka ntlha ya mathata a ba lebanang le one. Ba bangwe bone jaaka Martín, ba bona go le molemo go kgaotsa go tshela ka tsela e ba tlwaetseng go tshela ka yone e ba e tsayang e se na mosola. Mme ba bangwe ba tlhoka magae ka ntlha ya khumanego, masetlapelo a tlholego, dikgoka mo lelapeng, go dirisa bojalwa kgotsa diokobatsi ka tsela e e feteletseng, bolwetse jwa tlhaloganyo, go sa nne le madi a a lekaneng a go reka ntlo kgotsa go tlhoka tiro.
Le fa go ne go akanngwa gore dinaga tse di tlhabologang, tse di amilweng ke ntwa kgotsa mathata a ikonomi ke tsone tse di nang le bothata jwa go tlhoka magae, porofesa wa thutotlhaloganyo e bong Paul Toro a re “ke bothata jo bo masisi mo dinageng tse dintsi tse di tlhabologileng.” * Bothata jono bo ka tswa bo gakadiwa ke gore mekgatlho ya puso e thusa malapa a a amogelang lotseno lo lo rileng le fa lo le kwa tlase le ke gore batho ba amogela madi a a sa lekaneng.
Batho ba le bantsi ba tshwenyegile ka isagwe. Le fa go ntse jalo, go akanya ka se Baebele e se buang ka isagwe—e leng se re tla tlotlang ka sone—go ne ga thusa bangwe gore ba fokotse go tlhobaela. Gape Baebele e ka re thusa gone jaanong ka go re naya melaometheo e e molemo e re ka tshelang ka yone—melaometheo e e ka tokafatsang maemo a rona a itsholelo le tsela e re lebang dilo ka yone fela jaaka Joe le Martín ba lemogile.
BAEBELE E FETOTSE BOTSHELO JWA GAGWE
Cindi yo gantsi a neng a mmona kwa laeboraring e a neng a bereka kwa go yone a re: “Joe o ne a lebega a le botlhale, a le maitseo e bile a ikokobeditse.” E re ka Cindi e le Mosupi wa ga Jehofa o ne a mo naya dimakasine tsa Tora ya Tebelo le Tsogang! a bo a mo laletsa kwa pokanong nngwe ya Basupi ba ga Jehofa. Fa a le koo o ne a tshwarwa ka tlotlo le ka bopelontle, ka jalo a simolola go ya ka metlha. Gape o ne a dumela fa monna mongwe mo phuthegong a kopa go ithuta Baebele le ene.
Joe o ne a gomodiwa ke se a neng a se ithuta mo Baebeleng a bo a simolola go se dirisa le fa seo se ne se tlhoka gore a dire diphetogo tse dikgolo. Ka sekai, o ne a ithuta gore botshelo ke mpho e e tlhwatlhwakgolo e Modimo a re neileng yone e e tshwanetseng go tlotliwa le gore go goga motsoko go leswafatsa mmele. (Pesalema 36:9) Ka jalo, o ne a tlogela motsoko gore a tshele go dumalana le molaomotheo o o mo go 2 Bakorintha 7:1 o o reng: “A re intlafatseng leswe lengwe le lengwe la nama.” Ke boammaaruri gore, tshwetso e Joe a e dirileng e ne ya tokafatsa botsogo jwa gagwe ya bo ya mmolokela madi.
E re ka Joe a ile a akanya thata ka kgakololo ya Baebele ya gore re tshwanetse go dira sotlhe se re ka se kgonang go itlamela ka dilo tse re di tlhokang, o ne a simolola go batla tiro. * (1 Bathesalonika 4:11, 12) Moreri 2:24 ya re: “Ka ga motho ga go na sepe se se botoka fa e se gore a je mme eleruri a nwe le go dira gore moya wa gagwe o bone molemo ka ntlha ya tiro ya gagwe ya bonatla.” Fa re dira tiro ya rona ka boikanyegi re a itumela, re a itlotla e bile re kgona go abela ba ba tlhokang.—Baefeso 4:28.
Cindi a re fa go lemotshega gore Joe o a ikanyega, “bangwe mo phuthegong ba ne ba mo thusa go ikwadisetsa ntlo le go bona dilo dingwe tse a di tlhokang.” Joe o ne a tswelela a dira diphetogo mme fa nako e tsamaya a kolobediwa go nna Mosupi wa ga Jehofa. Gone jaanong o kgona go bua ka se se mo diragaletseng fa a kgothatsa ba bangwe go batla botlhale jwa Modimo jo bo mo Baebeleng.—Diane 3:13, 14.
O BONE SE A SE TSHELELANG
Martín o ne a simolola go batla go itse gore o tshelela eng fa a le dingwaga di le 20. A re: “Ke ne ka batla karabo mo bodumeding le mo filosofing ka bo ka simolola go dirisa diokobatsi ka tsholofelo ya gore maemo a tla nna botoka mme ka itaya sefololetse.” O ne a nna ka nakwana kwa California, mo U.S.A., go tswa foo a ya kwa Hawaii. A re: “Ke ne ke ithaya ke re ke mo paradaiseng. Mme lefelo leo le lentle ga le a ka dira gore ke ikutlwe botoka. Ke ne ke tshwenyegile thata mo maikutlong ka bo ka leka go ipolaya.” Ke ka yone nako eo a neng a lela thata a kopa Modimo jaana, “Fa e le gore o teng, tsweetswee dira gore ke go itse.”
Martín o ne a gakologelwa gore o bone letshwao le le reng “Holo ya Bogosi ya Basupi ba ga Jehofa.” O ne a swetsa ka gore a ye kwa pokanong nngwe ya bone. A re: “Ke ne ka ya ka moriri le ditedu tse ditelele le diaparo tse ke neng ke na le dikgwedi ke di apere. Le fa go ntse jalo, ke ne ka amogelwa ka lorato.” Martín o ne a dumela go ithuta Baebele e bile o ne a tswa kwa lotshitshing a ya kwa toropong ka metlha go ya go ithuta Baebele.
Kgabagare Martín o ne a bona dikarabo tse di kgotsofatsang tsa dipotso tsa gagwe. Seno se ne sa dira gore a se ka a tshwenyega thata mo maikutlong mme a bone boitumelo jo Jesu a neng a bua ka jone fa a re: “Go itumela ba ba tshwenyegang ka se ba se tlhokang semoyeng.”—Mathaio 5:3.
“Batho ba ne ba gakgamadiwa ke diphetogo tse ke neng ke di dira”
Go ise go ye kae, go ne ga bonala gore Martín o ne a fetola tsela e a lebang dilo ka yone fa a simolola go dirisa melaometheo ya Baebele e e thusitseng Joe, yo o umakilweng pelenyana. Martín o ne a tokafatsa tsela e a lebegang ka yone e bile Basupi ba ne ba mo thusa go bona tiro le lefelo la bonno. O ne a re: “Batho ba ne ba nkitse ke le monna yo o se nang legae yo o nnang kwa toropong, mme jaanong ba ne ba gakgamadiwa ke diphetogo tse ke neng ke di dira.”
Moragonyana, Martín o ne a boela kwa Argentina a bo a kolobediwa gone go nna Mosupi wa ga Jehofa. Jaanong o itumelela go thusa ba bangwe ba ba batlang go bona dikarabo tsa dipotso tse di botlhokwa ka botshelo.
FA GO TLHOKA MAGAE LE KHUMANEGO GO SA TLHOLE GO LE TENG
Motlhanka wa bogologolo wa Modimo e bong Jeremia o ne a tshela ka nako ya mathata. Mmaba yo o setlhogo o ile a thopa naga ya bone mme a isa bontsi jwa batho ba gagabo botshwarwa le go ba dira makgoba. (Dikhutsafalo 1:3) Le fa Jeremia a ile a falola o ne a latlhegelwa ke sengwe le sengwe. O ne a rapela jaana a hutsafetse: “Gakologelwa pogisego ya me le go tlhoka ga me legae.”—Dikhutsafalo 3:19.
Le fa Jeremia a ne a boga jalo, ga a ka a kgobega marapo. Ka ntlha yang? O ne a itse gore Jehofa ga a kitla a mo tlogela. (Jeremia 1:8) Gape o ne a itse Dikwalo tse di neng di bua ka nako e khumanego le go boga di tla bong di fedile di bo di emisediwa ke kagiso le polokesego tsa mmatota.—Pesalema 37:10, 11.
Diphetogo tseo di tla tlisiwa ke puso e e itekanetseng e e bidiwang Bogosi Jwa Modimo, e seng batho. (Daniele 7:13, 14) Kgosi ya Bogosi joo ke Jesu Keresete yo o neng a utlwela batho ba ba humanegileng botlhoko fa a ne a le mo lefatsheng. (Luke 7:22; 14:13) Fa a busa, “mosiami o tla tlhoga, le letlotlo la kagiso . . . O tla golola mohumanegi yo o goang a kopa thuso, le yo o bogisiwang le ope fela yo o se nang mothusi. O tla golola moya wa bone mo kgatelelong le mo tshiamololong.”—Pesalema 72:7, 12, 14.
Jesu o ne a ruta thata ka Bogosi Jwa Modimo. (Luke 4:43) Gape o ne a ruta batho go rapela jaana: “A bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:9, 10) Botshelo bo tla bo bo ntse jang fa Bogosi Jwa Modimo bo busa? Baebele e re bolelela dilo tse di kgatlhang tse di tla diregang. Ka sekai, e bua jaana ka batho ba ba tla busiwang ke Bogosi Jwa Modimo:
“Ba tla aga matlo ba nne mo go one; ruri ba tla jala masimo a mofine ba je maungo a one. Ga ba kitla ba aga mme go nne o sele; ga ba kitla ba jala mme go je o sele. . . . Batho ba me ba ba tlhophilweng ba tla dirisa tiro ya diatla tsa bone ka botlalo.”—Isaia 65:21, 22.
“Ba tla nna, mongwe le mongwe kafa tlase ga mofine wa gagwe le kafa tlase ga setlhare sa gagwe sa mofeige, mme go tla bo go se na ope yo o ba boifisang; gonne molomo wa ga Jehofa wa masomosomo o go buile.”—Mika 4:4.
Go nna le tsholofelo eo go ka re nonotsha fa re lebana le diteko. Gape melaometheo ya Baebele e ka re thusa go tshela botshelo jo bo botoka le jo bo kgotsofatsang gone jaanong fela jaaka Joe, Martín le batho ba bangwe ba bantsi ba lemogile. Ka jalo, Mmopi wa rona e bong Jehofa Modimo o re tlhomamisetsa jaana: “Yo o ntheetsang, o tla nna ka polokesego mme ga a na go tshwenngwa ke go boifa masetlapelo.” (Diane 1:33) E kete seo se ka go diragalela!
^ ser. 6 Dikgotlhang, dintwa le go bogisiwa, go dirile gore batho ba le dimilione ba tswe mo magaeng a bone mme ba nne bafaladi mo dinageng tse dingwe kgotsa mo dinageng tsa bone. Go ne ga tlotliwa ka bothata jono mo makasineng wa Tsogang! wa February 8, 2002.
^ ser. 11 Batho bangwe ga ba kgone go bereka ka gonne ba golafetse, ba lwala kgotsa ba godile thata. Mme Modimo o kgala ope fela yo o ‘sa batleng go dira.’—2 Bathesalonika 3:10.


c: text/html

text:
Sereto sa Bakwena ba ha Ngakane
Ke Phogole Phogole
Duma Pheleu e boko bothata
Ke lefukumetse ngwana phata bolele Ke motho a’bo Mantate Lekonatla
Ke lefukumeetse la mafulo a Phogolo Ke motho a ‘ bo Kgerepu ke mogorogoro Ke motlhanka dikgomo farasela
Ke tsamaile le motse ka ntlhengwe
Ke tshaba Tshukudu ya Mosadi le ya Monna Baloi ba ba tlhogodithata
Rona re Bakwena bana ba phateakobo bolele Ke motho a’ bo Lefiswana le Makgapa Ke motho a bo Nthathane Ke motho a ‘bo Phafana kgaitsedi ea bo Mokgotswana
Ke motho a’bo tshega e ngate seatla ke lapile Ke motho a’bo Mmakgotlakgotlane O kgotlhe Pela e ituletse legageng Ba re pela ga e lome banna ba molote
Ke letlapa le le kobo monyedinyedi Le bona ka motse go falla
Ke kgarapa (Kwena) nkadime dinala Ke a sasanka ke kamo gara meetse Ke tshaba badiiti

robotstxt: allowed

filter: keep


text:
Nka Rapelela Eng?
Karabo ya Baebele
O ka rapelela sengwe le sengwe se Modimo a se amogelang se se kwadilweng mo Baebeleng. “Go sa kgathalesege gore ke eng se re se kopang kafa thatong ya [Modimo], o a re utlwa.” (1 Johane 5:14) A o ka umaka dilo tse di go tshwenyang? Ee. Baebele ya re: “Tshololelang pelo ya lona fa pele ga [Modimo].”—Pesalema 62:8.
Dikai tsa dilo tse o ka di rapelelang
Go nna le tumelo mo Modimong.—Luke 17:5.
Moya o o boitshepo kgotsa maatla a Modimo a a dirang, gore a go thuse go dira se se siameng.—Luke 11:13.
Nonofo ya go lebana le mathata le go fenya thaelo.—Bafilipi 4:13.
Kagiso ya mogopolo kgotsa go ritibala.—Bafilipi 4:6, 7.
Botlhale jwa go dira ditshwetso tse di siameng.—Jakobe 1:5.
Thuso ya go bona dilo tsa letsatsi le letsatsi tse re di tlhokang.—Mathaio 6:11.
Go itshwarelwa maleo.—Mathaio 6:12.


text:
Diphologolo tsotlhe di ne di itse gore Kwena o ne a na le mokoa o mogolo wa gauta mo ntlong ya gagwe, mme ga go ope wa bona o o tlileng a o bona ka gonne Kwena o ne a na le pelo e e maswe e bile a se botsalano. O ne a ba lelekisa e bile a ba loma ka meno a gagwe a a bogale. Ka letsatsi lengwe le le mogote la selemo, Tshwene o ne a itsamaela fa thoko ga noka fa a bona Kwena a rapame mo letsatsing. Tshwene, yo o neng a le makgakga, o ne a sela legong mme a kgotla Kwena mo letlhakoreng la mmele wa gagwe. Kwena o ne a sa tshikinyege, mme Tshwene a mo kgotla gape.
“O tshwanetse a be a tlhokafetse,” ga rialo Tshwene. O ne a taboga a ya go bolelela diphologolo tse dingwe. Diphologolo tsotlhe di ne tsa goroga go direla Kwena phitlho. Di ne tsa dikaganyetsa mmele wa gagwe mme tsa bua. Di ne di batla go itse gore ke mang a tlileng go bona gauta ya ga Kwena. Tsotlhe di ne di batla gauta, mme molao wa kwa nageng o ne o re gauta ya ga Kwena ke ya balelapa la ga Kwena. Se e ne e le bothata – go ne go se na yo o itseng balelapa la ga Kwena. Jaanong Khudu yo o botlhale a bitsa pitso mo dintshing tsa noka go batlisisa.
Dinonyane pele, ka diphuka tsa tsone tse di mebalabala le mantswe a tsone a a monate, tsa ema go bua. “Re tshwanetse go nna balelapa ba ga mme wa rona yo o rategang Kwena,” tsa opela mmogo. “Le fa Kwena a ne a se montle jaaka rona, o ne a beela mae mo mmung. Re tshwanelwa ke mokoa wa gagwe wa gauta.” Diphologolo tse dingwe tsa goa, “NNYAA!” mme dinonyane tsa dula mo fatshe. “Seo ke nnete,” ga bua Khudu. “Kwena o ne a beela mae a gagwe mo mmung. A go na le mongwe yo o batlang go bua sengwe?” Balosika la mokgantitswane ba ema, mme ba sumela dinonyane. “Seo ke matlakala,” ga bua moeteledipele wa mekgantitswane. “Ke itse mekgantitswane e mentsi e le yona e beelang mae, mme ga re dinonyane le e seng. Kwena e ne le leloko la losika la rona ka ntlha ya letlalo la gagwe le le magwata. Re tshwanelwa ke gauta ya gagwe.” Diphologolo tse dingwe tsa goa, “NNYAA!” mme mekgantitswane ya dula mo fatshe.
“Seo le sone ke nnete,” ga bua Khudu. “Kwena o ne a na le letlalo le le magwata. A go na le mongwe yo o batlang go bua sengwe?” Go ne go nna le go phašakana ga metsi go tswa mo nokeng, mme ditlhogo tse nne tsa mmala wa botala jwa legodimo tsa tlhagelela go tswa mo metsing. “Ga re kgathale gore o ne a beela mae, kgotsa o ne a na le letlalo le le magwata,” ga bua ditlhapi. “Le rona re na le letlalo le le magwata, e bile re ne re rata go lebelela Kwena a thuma mo tlase ga metsi letsatsi le letsatsi. E ne e tlhapi, fela jaaka rona. Re tshwanelwa ke gauta ya gagwe.” “Nnyaa, seo ga se nnete,” ga bua moeteledipele wa mekgantitswane. “Mo lebeleleng fela a robetse moo. O na le maoto a le mane. Mpontshe tlhapi ya maoto a le mane.” “Fela o ne a thuma,” ga bua ditlhapi.
“Emang!” ga bua Tshepe. “Kwena o na le maoto a le mane. Mongwe le mongwe mo losikeng la ditshepe o na le maoto a le mane. Re tshwanelwa ke mokoa o mogolo wa gauta.” “Fela ga lo beele mae,” dinonyane tsa opela. Ditlhapi di ne tsa tlola go tswa mo metsing mme tsa gasa dinonyane ka metsi. Dinonyane di ne tsa tshabela kwa loaping mme tsa fofa. “Ke eng fa lo ne lo dira jalo?” ga botsa nngwe ya dinonyane. “Fa o ne o le wa losika la ga Kwena la nnete, o ne o ka bo o rata metsi,” ga bua tlhapi. “Ntle le moo, a lo kile lwa bona Kwena a fofa?” Morago ga moo ke fa diphologolo tsotlhe tsa naga di lwa ka botsone e bile di goa. “Emisang, lotlhe! Emisang!” ga bua Khudu, mme go se nne le yo o mo reetsang.
Ka nakwana, Khudu a utlwa a kgotliwa mo legetleng la gagwe mme a lebelela kwa morago. Sengwe se se maswe se ne se mo lebeletse. Se ne se na le matlho a magolo le meno a a bogale thata. E ne e le Kwena! “Ke ne ke akanya gore o sule,” ga bua Khudu, a roroma mo legapeng la gagwe. “Ke ne ke robetse,” ga bua Kwena ka lentswe la gagwe le legolo.“Ke tsositswe fela ke modumo o.” Khudu o ne a kopa maitshwarelo a buela kwa tlase mme a nyelela mo gare ga naga. Kwena o ne a retologela go diphologolo tse dingwe. “Hee!” a goa. Botlhe ba emisa go lwa mme ba didimala. Ba ne ba lebelela Kwena ka matlho a a bulegileng.
“Go botoka,” ga bua Kwena. “Lo batla gauta ya me lotlhe, akere? Sa ntlha, ke batla go ja dijo tsa bosigo le balosika la me ba ba tshelang. Jaanong ke mang yo o batlang go nna a ja sengwe se se monate le nna?” Kwena a botsa a latswa molomo wa gagwe. “Dinonyane ke balosika la gago,” ga bua ditlhapi, di thumela kgakala ka bonako. “Ao, nnyaa, ditshepe ke tsona,” ga bua dinonyane di fofela kwa godimo ga ditlhare. “Di na le maoto a le mane.” Fela balosika la ditshepe ba ne ba setse ba nyeleletse mo gare ga sekgwa. “Mme jaanong,” ga bua mekgantitswane, “se se tlogela rona fela. Tsweetswee, o se ka wa re kometsa, Kwena.” “Ke lo kometsa?” Kwena a bua a nyenya. “Goreng nka ja balosika la me? A reyeng, mekgantitswane. A re yeng go ja dijo tsa bosigo.”
Jaanong mekgantitswane ya sala Kwena morago kwa ntlong ya gagwe, koo ba neng ba ja kuku ya marula mme ba nwa metsi a a monate a motswedi, mme ba dira metlae ba tshega go fitlha go nna lefifi kwa ntle. Go tloga ka lona letsatsi leo, diphologolo tsotlhe di ne di itse gore mekgantitswane e ne e le balosika la mannete la ga Kwena, le gore fa Kwena a sule ka nnete, ba tla tsaya gauta ya gagwe.


text:
51Ba fitlha kwa moseja ga letsha, mo lefatsheng la Bagatara. 2Ya re a tswa mo mokorong, motho yo o nang le mowa o o itshekologileng a akofa a kgatlhana nae, a tswa kwa diphupung, 3yo boago jwa gagwe bo leng mo diphupung; mme go se ope yo o kgonang go mo golega, le fa e le ka keetane; 4gonne o ne a golegwa gantsi ka mefiri ya maoto le dikeetane, mme dikeetane a di kgaole, le mefiri a e komoganye; go ne go se ope yo o nonofileng go mo kgwabofatsa. 5Ka metlha yotlhe, bosigo le motshegare, o ne a nna kwa diphupung le kwa dithabeng, a ntse a goa, a ititaya ka majwe.
6Ya re a bona Jesu a sa le kgakala, a taboga, a mo obamela, 7a ba a goa ka lentswe le legolo a re: “O tsile go ntheng, Jesu, Morwa Modimo o o godimodimo? A Modimo o go kgone gore o se ka wa ntlhokofatsa!”
8Wa bua jalo, ka gonne Jesu o ne a o reile a re: “Tswaa mo mothong yo, wena mowa o o itshekologileng!”
9Jesu a o botsa a re: “Leina la gago ke mang?”
Wa mo araba wa re: “Leina la me ke ‘Mophato’; gonne re medemone e mentsi.” 10Wa ba wa mo rapela thata gore a se ka a e leleka mo lefatsheng leo.
11Jaanong ga bo go le motlhape o mogolo wa dikolobe teng fa thabeng di fula. 12Medemone yotlhe ya mo rapela ya re: “Re romele kwa dikolobeng gore re tsene mo go tsona.” 13A e letlelela. Jaanong mewa e e itshekologileng ya tswa, ya tsena mo dikolobeng, mme motlhape wa kgokologela ka fa makgotlhong mo letsheng, e ka nna di le 2 000, tsa betwa mo metsing.
14Badisa ba tsona ba tshaba, ba bolela mo motseng le mo nageng. Batho ba tla go bona se se dirafetseng. 15Ba tla kwa go Jesu, ba bona yo o ne a tsenywe ke medemone, a ntse fa fatshe, a apesitswe, a na le tlhaloganyo, e bong ene yo o neng a na le Mophato; mme ba boifa. 16Ba ba bonyeng ba ba bolelela ka fa go dirafaletseng yo o neng a tsenywe ke medemone ka teng le ka ga dikolobe.
17Ba be ba simolola go rapela Jesu gore a tloge mo dinageng tsa bone.
18Ya re a tsena mo mokorong, yo o ne a tsenywe ke medemone a mo rapela gore a nne nae.
19Mme Jesu a se ka a mo letlelela, mme a mo raya a re: “Yaa kwa ntlong ya gago kwa go ba ga eno, o ba bolele dilo tse dikgolo tse Morena a di go diretseng, fa a go utlwela botlhoko.”
20Yoo a ya a simolola go tumisa mo nageng ya Metse-e-e-lesome dilo tse dikgolo, tse Jesu a di mo diretseng; mme botlhe ba gakgamala.
21E rile Jesu a sena go tshelela gape kwa moseja ka mokoro, batho ba bantsi ba phuthegela kwa go ene, a le fa letsheng. 22Jaanong ga tla mongwe wa bagolo ba senagoge yo leina la gagwe e leng Jairo. Ya re a mmona, a wela fa dinaong tsa gagwe, 23a mo rapela thata a re: “Morwadiake yo monnye o gaufi le go swa; a ò ko o tle, o mmee diatla gore a fole, a phele.”
24A tloga nae, batho ba bantsi ba mo sala morago, ba mo pitlaganya.
25Jaanong mosadi yo o sa leng a bolawa ke madi dinyaga di le 12, 26mme a bogile thata mo dingakeng tse dintsi, a bile a feletswe ke tsotlhe tse a neng a na natso, a sa bona thusego epe, mme bolwetse bo ntse bo atela pele; 27ya re a utlwa ka ga Jesu, a mo tla kwa morago a le mo gare ga batho, a ama seaparo sa gagwe. 28Gonne o ne a dumela gore fa nka ama le fa e le diaparo tsa gagwe fela, ke tla fola.
29Ke fa kelelo ya madi a gagwe e kgala ka bonako, a ikutlwa mo mmeleng, fa a fodisitswe botlhoko jwa gagwe. 30Jesu a akofa a itemoga, fa thata e dule mo go ene; a ba a retologa mo bathong a re: “Ke mang yo o amileng diaparo tsa me?”
31Barutwa ba gagwe ba mo raya ba re: “O a bona, fa bontsi bo go pitlagantse, mme ò a re: ‘Ke mang yo o nkamileng?’ ”
32Jesu a batlisisa go bona yo o dirileng jalo. 33Jaanong mosadi a boifa, a roroma, ka a itse se se mo dirafaletseng, a tla a wela fa pele ga gagwe, a mmolelela boammaaruri jotlhe. 34Jesu a mo raya a re: “Morwadiaka, tumelo ya gago e go thusitse; tsamaya ka kagiso, ò folele ruri botlhoko jwa gago.”
35Ya re a sa ntse a bua, ga tla ba bangwe ba tswa kwa ntlong ya mogolo wa senagoge ba re: “Morwadio o sule; o sa tshwenyetsang Moruti?”
36Ya re Jesu a utlwa lefoko le le buiwang, a raya mogolo wa senagoge a re: “Se boife, dumela fela.” 37A se ka a letlela ope go mo sala morago, fa e se Petoro le Jakobo le Johane, morwa-rraagwe Jakobo. 38Jaanong ba fitlha kwa ntlong ya mogolo wa senagoge; a bona khuduego, le ba ba lelang, ba goa thata. 39Ke fa a tsena, a ba raya a re: “Lo huduegelang, lo lela? Ngwana ga a a swa, o robetse.”
40Mme ba mo tshega. Ya re a sena go ba ntshetsa botlhe kwa ntle, a tsaya rra-ngwana le mmaagwe, le ba ba nang nae, a ba a tsena kwa ngwana a leng teng. 41A tshwara seatla sa ngwana, a mo raya a re: “Talita khumi!” Fa go fetolwa ke go re: “Mosetsana, ke go raya ke re: Tsoga!”
42Mme ka bonako mosetsana a tsoga, a tsamaya. O ne a na le dinyaga di le 12. Ba akofa ba gakgamala ka kgakgamalo e e fetisang. 43Jesu a ba laela thata gore go se ka ga itse ope; a ba a re, ngwana a fiwe dijo.


text:
171Mme Bafelesita ba phutha mephato ya bone go ya kwa ntweng, ya phuthegela kwa Sogo yo e leng wa Juta, ya thibelela kwa Efese-Damime fa gare ga Sogole le Aseka. 2Saule le banna ba Iseraele le bone ba phuthega, ba thibelela mo molapong wa ditlhare tsa metherebinthe, ba ipaakanyetsa go tlhabana le Bafelesita. 3Bafelesita ba bo ba eme mo thabeng ntlheng ele, Baiseraele ba eme mo thabeng ntlheng eno, go le leboa fa gare ga bone.
4Jaanong ga tswa monna wa motlhabani mo mephatong ya Bafelesita, leina la gagwe e le Goliathe wa kwa Gathe; boleele jwa gagwe e le jwa mabogo a le marataro le bophara jwa seatla.
5O ne a rwele kuane ya kgotlho mo tlhogong, a apere sefemelo sa tshipi se e keteng letlalo la kgaga; bokete jwa sona e ne e le dišekele di le 5 000 tsa kgotlho. 6A na le dikamase tsa kgotlho mo maotong le lerumonyana la kgotlho fa gare ga magetla. 7Lore lwa lerumo la gagwe lo ne lo le kana ka tlhomeso. Bogale jwa lerumo la gagwe e ne e le dišekele di le 600 tsa tshipi. Motshola-thebe a mo etelela pele. 8Monna yoo a ema a kua a lebile mephato ya Iseraele, a e raya a re: “Lo bololetseng go ipaakanyetsa tlhabano? A ga ke Mofelesita, mme lona lo le batlhanka ba ga Saule fela? Itlhopheleng monna, a a fologele kwano go nna! 9Fa a ka kgona go tlhabana le nna le go mphenya re tla nna batlhanka ba lona; mme fa nka mo kgona ka mo fenya, lo tla nna batlhanka ba rona, lo re direla.” 10Mofelesita yoo a ba a re: “Ke kgobile mephato ya Iseraele kajeno ka re: ‘Mpheng monna gore re tlhabane mmogo!’ ”
11Ya re Saule le Baiseraele botlhe ba utlwa mafoko ao a Mofelesita yoo, ba tshoga, ba boifa thata.
12Jaanong Dafita e ne e le morwa monna yole wa Eferatha wa kwa Betleheme wa Juta yo leina la gagwe e leng Isai yo o neng a na le bomorwa ba robedi. Monna yoo o ne a setse a tsofetse mo malatsing a ga Saule, e le monna mogolo. 13Mme bomorwa Isai ba bagolo ba bararo ba ne ba latetse Saule, ba ile kwa ntweng. Maina a bomorwawe ba bararo ba ba ileng kwa ntweng e ne e le Eliabe yo mogolo, a tlhomagannwa ke Abinatabe, wa boraro e le Sama.
14Mme Dafita ene e ne e le gofejane. Jaanong ya re ba bagolo ba bararo ba sena go latela Saule. 15Dafita a nna a tlogela Saule gangwe le gape, a ya go disa dinku tsa ga rraagwe kwa Betleheme.
16Mme Mofelesita yole a atamela mo mosong le mantsiboa, a ikemisa jalo malatsi a le 40.
17Jaanong Isai o kile a raya Dafita morwawe a re: “A ko o isetse bomogoloo kgetsanyana ya dipabe tse le dinkgwe di le some tse, o akofe o di ise kwa go bomogoloo kwa bothibelelong. 18Dikase di le some tse tsa mašwi o di isetse molaodi wa ba le sekete, o be o botse bomogoloo bophelo, o ntlele neo ya karabo ya bone.” 19Kana Saule le bone le banna botlhe ba Iseraele ba bo ba le kwa lebaleng la ditlhare tsa metherebinthe, ba ile go tlhabana le Bafelesita.
20Jaanong Dafita a phakela mo mosong, a tlogela dinku le modisa, a rwala mefago ele, a tsamaya jaaka Isai a mo laetse. Ya re a fitlha kwa magololong a dikoloi, mephato e e tswelang kwa felong ga tlhabano ya tlhabela tlhabano mokgosi. 21Baiseraele le Bafelesita ba ne ba ipaakantse mephato e lebaganye. 22Ke fa Dafita a rola morwalo, a o tlogela le molebeledi wa dithoto a sianela kwa mephatong, a fitlha a dumedisa bomogolowe. 23Ya re a ntse a bua nabo ga tlhaga monna yole wa motlhabani yo leina la gagwe e leng Goliathe Mofelesita wa kwa Gathe a tswa mo mephatong ya Bafelesita, a bua mafoko ale gape, Dafita a a utlwa. 24Mme banna botlhe ba Iseraele, e ne ya re fa ba bona monna yoo ba mo tshabe ba boife thata. 25Mme monna mongwe wa Iseraele a re: “A lo bonye monna yo o tsileng yoo? Kana o tsile go kgoba Baiseraele. Mme jaanong monna yo o ka mo fenyang kgosi e tla mo humisa ka khumo e kgolo, e mo neela morwadia-yona, e kgaola ba lapa la ga rraagwe mo lekgethong la Baiseraele.”
26Dafita a botsa banna ba ba emeng fa go ene a re: “Monna yo o tla fenyang Mofelesita yole, a tlosa ditlhong mo Iseraeleng, o tla direlwang? Kana Mofelesita yo o sa rupang yoo ke mang mo a ka kgobang mephato ya Modimo o o phelang?” 27Mme batho ba mmolelela mafoko ale ba re: “Monna yo o mo fenyang o tla direlwa jaana le jaana.”
28Ya re Eliabe mogolowe yo mogolo a mo utlwa a bua le banna a tukela Dafita bogale a re: “O tletseng kwano? Dinkunyana tsele o di tlogetse le mang kwa nageng? Ke itse boikgantsho jwa gago le bosula jwa pelo ya gago. Gonne o tlile fela gore o tle o bone tlhabano.”
29Mme Dafita a re: “Ke sentseng jaanong? Kana ke botsa fela.” 30Jaanong a mo hularela, a leba yo mongwe, a mmotsa potso ele gape. Banna ba mmusetsa karabo e e tshwanang le karabo ya ntlha.
31Ya re mafoko a a builweng ke Dafita a utlwala ba a begela Saule, mme a mmitsa. 32Dafita a tla, a raya Saule a re: “A go se nne motho ope yo o nyemang moko ka ntlha ya Mofelesita yoo. Motlhanka wa gago o tla ya a tlhabana nae.”
33Fela Saule a fetola Dafita a re: “Ga o a nonofa go ka tlhabana le Mofelesita yoo; gonne o lekau, mme ene ke motlhabani go tswa bokaung jwa gagwe.”
34Mme Dafita a raya Saule a re: “Motlhanka wa gago e ne e le modisa wa dinku tsa ga rraagwe. Jaanong e ne ya re fa go tla tau gongwe bere e gapa kwana ya letsomane, 35ke bolole, ke e latele, ke e fenye, ke golole kwana mo leganong la yona. Mme fa e re e lwa le nna ke e tshware ka ditedu, ke e fenye, ke e bolae. 36Le fa e le tau gongwe bere motlhanka wa gago o di fentse ka bobedi jwa tsona. Mme Mofelesita yo o sa rupang yoo o tla direlwa fela jaaka nngwe ya tsona; gonne o kgobile mephato ya Modimo o o phelang.” 37Dafita a ba a re: “Morena yo o mpholositseng mo leroong la tau le la bere o tla mpholosa le mo seatleng sa Mofelesita yoo.” Ke fa Saule a raya Dafita a re: “Yaa he, a Morena a nne nao!” 38Jaanong Saule a apesa Dafita diaparo tsa gagwe, a mo rwesa kuane ya kgotlho mo tlhogong, a mo apesa sefemelo sa tshipi. 39Dafita a ba a tlama tšhaka ya gagwe ka fa ntle ga diaparo, a re o simolola go tsamaya jalo; gonne o ne a ise a leke. Mme Dafita a raya Saule a re: “Ke palelwa ke go tsamaya ka dilo tse, gonne ga ke a di tlwaela.” Dafita a ba a di apola, 40a tsaya thobane ya gagwe ka seatla, a itlhophela matlapana a le matlhano a a borethe mo molapong, a a tsenya mo kgwatlheng ya badisa ya gagwe, e bong mo kgetsaneng ya seragamajwe; a ba a atamela Mofelesita, a tshwere seragamajwe sa gagwe ka seatla.
41Mofelesita le ene a nna a tla, a atamela Dafita; motshola-thebe a mo etelela pele.
42Ya re Mofelesita a leba a bona Dafita, a mo nyatsa; gonne e ne e le lekau fela, a le mohibidu, wa sefatlhego se sentle. 43Mofelesita a botsa Dafita a re: “A ke ntšwa fa o tla kwa go nna ka dithobane?” A ba a hutsa Dafita ka medimo ya gagwe. 44Mofelesita a ba a raya Dafita a re: “Tlaa kwano go nna. Nama ya gago ke tla e neela dinonyane tsa loapi le dibata tsa naga.”
45Mme Dafita a raya Mofelesita a re: “Wena o tla kwa go nna ka tšhaka le ka lerumo le ka lerumonyana. Mme nna ke tla kwa go wena ka leina la Morena wa masomosomo, Modimo wa mephato ya Iseraele, e o e kgobileng. 46Kajeno Morena o tla go neela mo seatleng sa me gore ke go fenye, ke go kgaole tlhogo. Setoto sa gago le ditoto tsa mephato ya Bafelesita ke tla di neela dinonyane tsa loapi le dibata tsa lefatshe kajeno gore lefatshe lotlhe le tle le itse gore Baiseraele ba na le Modimo; 47le gore phuthego yotlhe e ya batlhabani e lemoge gore Morena ga a pholose ka tšhaka le ka lerumo, gonne tlhabano e ke ya Morena. O tla lo neela mo diatleng tsa rona.”
48Jaanong ya re Mofelesita a kgweloga go kgatlhantsha Dafita, Dafita a itlhaganela, a tabogela kwa felong ga tlhabano go kgatlhantsha Mofelesita. 49Dafita a ba a tsenya seatla mo kgwatlheng, a ntsha letlapana mo go yona, a konopa ka seragamajwe, a itaya Mofelesita mo phatleng, letlapana la tsenelela kwa teng ga phatla ya gagwe, mme a wela fa fatshe, a patlama. 50Dafita a fenya Mofelesita jalo ka seragamajwe le ka letlapana; a itaya Mofelesita, a mmolaya le fa go ne go se na tšhaka mo seatleng sa gagwe. 51Dafita a ba a siana, a ema fa go Mofelesita, a tsaya tšhaka ya gagwe, a e somola mo kgwatlheng ya yona, a mo fofotsa, a mo kgaola tlhogo ka yona.
Ya re Bafelesita ba bona seganka sa bone se sule, ba tshaba. 52Ke fa banna ba Iseraele le ba Juta ba nanoga, ba tlhaba mokgosi, ba eta ba bolaya Bafelesita go ya go fitlha kwa Gathe le kwa dikgorong tsa Ekerone. Bafelesita ba ba bolailweng ba namalala mo tseleng go tswa kwa Saaraime go fitlha kwa Gathe le kwa Ekerone. 53Ya re Baiseraele ba sena go lelekela Bafelesita kgakala ba boa, ba thukhutha bothibelelo jwa bone. 54Mme Dafita a tsaya tlhogo ya Mofelesita, a e isa kwa Jerusalema; dibolai tsa gagwe a di baya mo tenteng ya gagwe.
55E rile Saule a bona Dafita a bolola go kgatlhantsha Mofelesita, a botsa Abenere, molaodi wa mephato, a re: “Lekau leo ke morwa mang, Abenere?” Abenere a re: “Ka bophelo jwa gago, kgosi, ga ke itse.”
56Kgosi ya re: “Botsolotsa gore lekau leo ke morwa mang?”
57Jaanong ya re Dafita a boa a sena go fenya Mofelesita Abenere a mo tsaya, a mo isa fa pele ga Saule, a ntse a tshotse tlhogo ya Mofelesita. 58Ke fa Saule a mmotsa a re: “Wena lekau, o morwa mang?” Dafita a re: “Ke morwa Isai motlhanka wa gago wa kwa Betleheme.”


text:
241Ka ngwaga wa robongwe24:1 Go tewa wa puso ya ga Setekia. ka kgwedi ya lesome ka letsatsi la lesome Lefoko la Morena la tla kwa go nna la re:
Jer. 52:4
2“Morwa-motho, ikwalele leina la letsatsi, la letsatsi lone le la kajeno. Kgosi ya Babele e tlhasetse Jerusalema ka letsatsi lone le. 3Mme ba losika lwa dirukhutlhi ò ba bolelele setshwantsho, ò ba ree ò re: ‘Morena Modimo o bua jaana o a re:
“ ‘Tlhatlega pitsa, e tlhatlege;
ò be ò e tlhadie.
4Tsenya dinama mo go yona;
dinama tsotlhe tse di bonolo
tsa dirope le tsa mabogo;
e tlatse marapo a a tlhophilweng.
5Tsaya nku e e tlhaotsweng
ya letsomane,
o tshube dikgong fa tlase
ga pitsa.
Apaya dinama tsa yona
mmogo le marapo.’ ”
6Ka moo Morena Modimo o bua jaana o a re: “A tatlhego wee ya motse wa go tsholola madi, ya pitsa e marale a leng mo go yona, e marale a sa tlogeng mo go yona. Ntsha dinama, nngwe ka nngwe fela. Ga di tlhamelwe tengwa. 7Gonne madi a motse a sa le mo go ona; o a tshololetse mo lefikeng le le borethe; ga o a a tshololela fa fatshe, go a tshelela ka mmu. 8Madi a o a tsholotseng ke a beile mo lefikeng le le borethe gore a se ka a bipega, mme a tsose bogale jwa me, a dirafatse pusoloso.”
9Ke ka moo Morena Modimo o buang jaana o re: “A tatlhego wee ya motse wa go tsholola madi. Le nna ke tla kgobokanya mokoa wa dikgong.
10Tlisa dikgong tse dintsi, o gotse molelo; budusa nama, o kgadise moro gore marapo a šwe. 11Jaanong tlhatlega pitsa mo magaleng a teng, e se na sepe, gore e nne bolelo, kgotlho ya yona e butswe, ditshila tse di mo go yona di gakologe, morodu o nyelele. 12Mme matsapa aotlhe ke lefela: Morodu o montsi wa yona ga o tlosiwe ka molelo. Morodu wa yona o a pala. 13E re ka ò ikgotletse ka tiro e e tlhabisang ditlhong, le ka ke go tlhapisitse, mme wa se ka wa itsheka, ka moo ga o kitla ò tlhola ò itsheka go fitlhelela ke dirafatse bogale jwa me mo go wena.
14Nna Morena ke buile jalo. Go e tla, ke tla dira jalo, ke sa tlhokomologe sepe, ke sa tlhomoge pelo, ke sa utlwele sepe botlhoko. Ke tla go atlhola ka fa ditirong tsa gago.” Morena Modimo o a re jalo.
15Lefoko la Morena la ba la tla kwa go nna la re: 16“Morwa-motho, bona, ke tla tlosa mosadi yo o kgatlhang matlho a gago ka loso lwa tshoganyetso. Mme ò se hutsafale, ò se lele, ò se tsholole dikeledi;
17ò fegelwe ka tidimalo; ò se ka wa direla moswi wa gago khutsafalelo. Rwala kuane, ò be ò rwale ditlhako mo dinaong. Se ipipe ditedu. Se je bogobe jwa mogoga.”
18Ka tsoga ka bua le morafe mo mosong, mme mantsiboana mosadi wa me a swa. Jaanong ka moso ka dira jaaka ke laetswe. 19Ke fa batho ba mpotsa ba re: “A ga ò ka ke wa re bolelela gore tseo di re kaela eng, fa ò dira jalo?”
20Ka ba raya ka re: “Lefoko la Morena le tsile kwa go nna la re: 21Bolelela Baiseraele ò re: ‘Morena Modimo o bua jaana o a re: Bonang, ke tla itshepolola Felo-fa-go-Boitshepo ga me, fa e leng boikgantsho jwa thata ya lona le kgatlhego ya matlho a lona le tlhologelelo ya dipelo tsa lona. Mme bomorwaa-lona le bomorwadia-lona ba lo ba tlogetseng ba tla wa ka tšhaka. 22Jaanong lo tla dira jaaka ke dirile: Ga lo nke lo ipipa ditedu, le e seng go ja bogobe jwa mogoga. 23Lo tla bo lo rwele dikuane mo ditlhogong le ditlhako mo dinaong, lo sa hutsafale, lo sa lele, mme lo tla tlhorega ka maleo a lona, mongwe le mongwe a hutsafalela mo go yo mongwe. 24Hesekiele o tla nna sekao mo go lona; mogang go dirafalang, lo tla dira fela jaaka a dirile. Foo lo tla itse gore ke nna Morena Modimo.’
12:11
25“Mme wena morwa-motho, ruri, e tla re ka letsatsi le ke tlosang phemelo mo go bone le mokgabo o ba o itumelelang le kgatlhego ya matlho a bone le tlhologelelo ya dipelo tsa bone le bomorwaa-bone le bomorwadia-bone; 26ka letsatsi leo mofalodi o tla tla kwa go wena go di go begela.
27Ka letsatsi leo ò tla bofologa loleme, ò bua le mofalodi, ò sa tlhole ò didimala; ò tla nna sekao mo go bone. Ba tla itse gore ke nna Morena.”


text:
Electric Ray
Leina la Mophato
Electric ray
Tse dingwe tsa lelapa la tsone
Torpedo rays
Leina la Maranyane
Torpedinidae
Semeto
E ka nna 1 m.
Ponalo
E bophaphati ka mmele wa sebopego sa kgolokwe, ka matlhakore a bokima. Mogatla wa yone o banala thata. E na le megatla ya mokwatla e mebedi e e sa lekalekaneng. Mmala wa tsone o farologana go tswa go borkwa, bosetlhana, marbole, le beige.
Dikitsiso
Lelapa la Torpedinidae le na le mephato e le 2 ka dibopiwa di le 14 tse di farologaneng. Di na le di’electroplaques tse di tlhamang serwe sa motlakase. Motlakase o somarelwa mo dinameng tsa yone jaaka lelatlha la motlhakase (battery). Serwe sa motlakase se na se sebopego sa philo (kidney-shaped) mme se mo letlhakoreng la tlhogo. E ka ntsha matla a 220V. E lalla setlhabelo sa yone e be e se idibatsa ka motlhakase.
Ga di matlhagatlhaga thata. Ka tsalo di ‘Ovoviviparous’ se se raya gore mae a tsone a tsholwa mo mmele go fitlhela di tsala bana. Bana ba yone ba tsalwa ba setse ba godile mme ba felletse go tswa mo maeng.
Dijo
E fepa ka ditlhapi le di’invertebrates.
Anamiso
E bonwa mo metsing a a iketlileng a mafelo a dipula le mogote mo lefatsheng.
Dibopiwa tsa mophato wa yone
Black-spotted torpedo ray - Torpedo fuscomaculata
Atlantic torpedo ray - Torpedo nobiliana
Marbled electric ray - Torpedo sinuspersici


text: 8 Jehofa o ne a bua le Moshe a re:2 “Bua le Arone mme o mo reye o re, ‘Fa o tshuba dipone, dipone tse supa di bonese mo lefelong le le fa pele ga setlhomo sa dipone.’”+3 Ka jalo, Arone o ne a dira jaana: O ne a tshuba dipone tsa sone, a di tshubela lefelo le le fa pele ga setlhomo sa dipone,+ fela jaaka Jehofa a ne a laetse Moshe.4 Eno ke tsela e setlhomo sa dipone se neng se dirilwe ka yone: E ne e le sa gauta e e papetlilweng; go tswa kwa kutung ya sone go ya kwa malômông* a sone, e ne e le sa gauta e e papetlilweng.+ Setlhomo seno sa dipone se ne se dirilwe go ya ka ponatshegelo+ e Jehofa a neng a e bontshitse Moshe.5 Jehofa o ne a bua gape le Moshe a re:6 “Tsaya Balefi mo Baiseraeleng mme o ba dire phepa.+7 Eno ke tsela e o tla ba dirang phepa ka yone: Ba kgatšhe ka metsi a a tlhatswang boleo, mme ba tshwanetse go beola mebele yotlhe ya bone ka legare, ba tlhatswe diaparo tsa bone ba bo ba dira gore ba nne phepa.+8 Morago ga moo, ba tseye powana+ le setlhabelo sa yone sa dijo tsa ditlhaka+ sa bupi jo bo boleta jo bo tlhakantsweng le leokwane, mme o tseye powana e nngwe gore e nne setlhabelo sa boleo.+9 Mme o ise Balefi fa pele ga tente ya bokopanelo o bo o phutha phuthego yotlhe ya Baiseraele.+10 Fa o isa Balefi fa pele ga ga Jehofa, Baiseraele ba beye diatla tsa bone mo Balefing.+11 Mme Arone o tshwanetse go tlisa* Balefi fa pele ga ga Jehofa e le setlhabelo se se fokwang+ se se tswang mo Baiseraeleng, mme ba tla dira tirelo ya ga Jehofa.+12 “Go tswa foo, Balefi ba beye diatla tsa bone mo ditlhogong tsa dipoo.+ Morago ga moo, o ntshe poo e nngwe e le setlhabelo sa boleo e nngwe yone e le setlhabelo se se fisiwang se se yang kwa go Jehofa gore o direle Balefi setlhabelo sa go itshwarelwa maleo.+13 Mme o laele Balefi gore ba eme fa pele ga ga Arone le bomorwawe o bo o ba ntsha* e le setlhabelo se se fokwang se se yang kwa go Jehofa.14 O tshwanetse go tlhaola Balefi mo Baiseraeleng, mme Balefi e tla nna ba me.+15 Morago ga moo, Balefi ba tla tsena gore ba direle mo tenteng ya bokopanelo. Eno ke tsela e o tla ba dirang phepa ka yone le go ba ntsha* e le setlhabelo se se fokwang.16 Gonne ke ba ba abilweng, ba ke ba abetsweng go tswa mo Baiseraeleng. Ke tla ba itseela mo boemong jwa maitibolo* otlhe a Baiseraele.+17 Gonne leitibolo lengwe le lengwe mo Baiseraeleng ke la me, la motho mmogo le la phologolo.+ Ke ne ka a itlhaolela gore a nne boitshepo mo letsatsing la fa ke ne ke bolaya leitibolo lengwe le lengwe kwa lefatsheng la Egepeto.+18 Ke tla tsaya Balefi mo boemong jwa maitibolo otlhe mo Baiseraeleng.19 Ke tla ntsha Balefi go tswa mo Baiseraeleng ke bo ke ba naya Arone le bomorwawe e le ba ba abilweng, gore ba dire tirelo kwa tenteng ya bokopanelo+ mo boemong jwa Baiseraele le gore ba ntshetse Baiseraele setlhabelo sa go itshwarelwa maleo, gore Baiseraele ba se ka ba tlelwa ke petso epe+ ka gonne batho ba Iseraele ba atametse lefelo le le boitshepo.”20 Moshe le Arone le phuthego yotlhe ya Baiseraele ba ne ba dira sotlhe se Jehofa a neng a laetse Moshe gore se dirwe ka Balefi.21 Ka jalo, Balefi ba ne ba iitshekisa ba bo ba tlhatswa diaparo tsa bone+ mme morago ga moo, Arone o ne a ba ntsha* e le setlhabelo se se fokwang fa pele ga ga Jehofa.+ Go tswa foo, Arone o ne a ntsha setlhabelo sa gore maleo a bone a phimolwe mme ba nne phepa.+22 Morago ga moo, Balefi ba ne ba tsena gore ba dire tiro e ba e dirang mo tenteng ya bokopanelo fa pele ga ga Arone le bomorwawe. Mme batho ba ne ba dira fela jaaka Jehofa a ne a laetse Moshe gore go dirwe ka Balefi.23 Jaanong Jehofa o ne a bua le Moshe a re:24 “Eno ke thulaganyo e e amanang le Balefi: Monna yo dingwaga tsa gagwe di simololang ka 25 go ya kwa godimo, a tsene mo setlhopheng sa ba ba direlang mo tenteng ya bokopanelo.25 Mme fa a sena go feta dingwaga di le 50, a tswe mo setlhopheng sa ba ba direlang mme ga a kitla a tlhola a direla.26 A ka nna a direla bomorwarraagwe ba ba nang le maikarabelo kwa tenteng ya bokopanelo, mme ga a tshwanela go dira tirelo epe koo. Seno ke se o tla se dirang ka Balefi le maikarabelo a bone.”+


text:
Ga go itsewe gole kalo ka ga ditlholego tsa go sale gale tsa batho ba Basotho ba Batswana ga jaana eleng karolo ya bona. Goya ka puo-kitso, ba ne ba le mo gare ba babui ba se-Bantu ba ba tswang kwa tikologong ya Matsha-Magolo a Afrika Botlhaba (Victoria le Tanganyika), mme ba bololela borwa ka dikhudugo tse di tsereng sebaka sa dingwagakgolo. Puo gape ke gore e ne ele ba morafe o o tshwanang mme morago ba kgaogana ka ditlhopha tse di farologaneng.
Jaaka Basotho, diphethene tsa metse ya bona le mafelo-bodulo di amilwe ke dintwa tsa go sale gale ka bo-1800 ka motsi o Shaka a neng a tlhatlogela mo boreneng. Go sa tshwane le Basotho, ba ne ba ipopa ka magosi a a kgaoganeng (a kwa morago a neng a itsagale jaaka merafe ka puo ya sekoloniale e e santseng e tsweletse kwa Botswana le gompieno) gona le gore ba ipope ka bongwe, mme ba ipaya kwa bophirimeng jo bo omeletseng jwa naga, kwa ba fitlhetseng Basarwa ba neng ba setse ba ipeile go tshaba tsenelelo ya bafudisi mo dikgaolong tsa bona tsa botsumi.
Mo gare ga batho ba ntlha go iphara kwa dikarolong tse di ungwileng tse di kwa botlhaba jwa Botswana ya gompieno e ne ele Bakgalagadi. Fa batsogapele ba Barolong le Batlhaping ba iphara go ikala le dikarolo tse di kwa godimo tsa Noka ya Molopo le tsamaela kwa borwa le bophirima ka iketlo, ba ne ba monyela Bakgalagadi le Basarwa mo kgaolong.
Ba ba gananeng le nyalano ba ne ba pateletswa go tsamaela kwa boteng kwa maiphitlhong a Sekaka sa Kgaladi kwa dikokomane tsa bona di santseng di ka fitlhelwa le gompieno. Kgaolo e e gaufi le Rustenburg, Zeerust le Lichtenburg tsa sešweng kwa porofenseng ya Afrika Borwa ya Bokone-Bophirima e ne ya dulwa ke Bahurutshe, Bakwena le Bakgatla, ba Metse ya bona gompieno e bontshang go nna teng go go maatla ga Batswana. Go nna teng gono go maatla ka go tshwana, fela ka go phatlhalala le go se bonale bonolo, go ralala ditoropokgolo tsa porofense ya Gauteng.
Bopaki bo tshitshinya gore batsogapele ba bangwe ba Batswana ba gompieno ba ne ba tshela kwa Nagagodimo go tloga ka bonnye ngwagakgolo wa bo-17. Paka go simolola fao go fitlha go sale gale ka ngwagakgolo wa bo-19 e ne e itshwaile ka go diinaakanyo tsa sepolotiki tsa gangwe le gape le dikgaogano tsa ditlhopha tsa bobusi: maloko-mannye a lelapa la segosi gantsi ba ne ba ikgaoganya mmogo le balatedi ba bona go bopa setlhopha se se ntšhwa, se ka kakaretso se neng se itsagale ka leina la moeteledipele wa sona yo mo ntšhwa.
Fela, go tloga ka bo-1810, setlwaedi seno se ne sa fokotswa ke mabaka ale mabedi: merusu e e neng e bakilwe ke ba-Nguni le batlhasedi ba bangwe ka motsi wa dintwa tsa ga Shaka; le matshosetsi a go tseelwa lefatshe fa bathibeledi ba basweu ba goroga mo kgaolong, lantlha go tla go batla lefatshe le dikgomo mme morago mo patlong ya badiri jwa madirelo a mantšhwa a meepo ya taemane le gauta.
Mabaka ka bobedi a tshoseditse boikemedi jwa magosi a selegae mme a isa kwa setlwaeding se se ntšhwa sa metse e e kitlaneng ka dikarolo tsa sepolotiki tse kgolwane tsa boitshireletso go na le tsa pele. Ka go fetoga ga diinaakanyo tsa sepolotiki go nna thata le kotsi, magosi a a neng ale teng a ne a gola mme a kokoanngwa, gantsi mo mafelong a metse e megolo, go nna se gompieno se bitswang merafe.
Translated by Nchema Rapoo


text:
21Ka ba ka tsholetsa matlho, ka leba; ka bona monna yo o tshotseng mogala o o lekanyang.
2Ka mo raya ka re: “O ya kae?”
A nthaya a re: “Ke ya go lekanya motse wa Jerusalema go bona gore bophara jwa ona bo kana kang, le boleele jwa ona bo kana kang.”
3Ya re moengele yo o neng a bua le nna a tswela kwa ntle, moengele yo mongwe a bonala, a ya go mo kgatlhantsha, 4a mo raya a re: “Siana o ree lekau lele o re: ‘Jerusalema o tla tlala bontsi jwa batho le jwa dikgomo, o se na lobota.
5Mme nna ke tla nna lobota lwa molelo mo tikologong ya ona,’ go bua Morena; ‘ke tla nna kgalalelo ya ona.’
6“Heelang! Heelang! Tshabang mo lefatsheng la bokone,” go bua Morena; “gonne ke lo falaleditse kwa dikhutlong tse nne tsa lefatshe,” go bua Morena. 7“Hela! Sione, tshaba o phologe, wena yo o agileng le morwadia Babele!”
8Morena wa masomosomo o nthomile kwa ditšhabeng tse di lo thukhuthileng go sala kgalalelo morago; – “gonne yo o lo amang o ama thaka ya leitlho la gagwe” – o bua jaana a re:
9“Bonang, ke tla kgadikanya letsogo godimo ga bone, mme ba tla thopiwa ke bone ba e neng e le batlhanka ba bone; foo lo tla itse gore Morena wa masomosomo o nthomile. 10Duduetsa o itumele, morwadia Sione, gonne bona, ke e tla gore ke nne nao,” go bua Morena.
11“Ditšhaba tse dintsi di tla ineela Morena ka letsatsi leo; ba tla nna morafe wa me, mme ke tla nna nao. Foo o tla itse gore Morena wa masomosomo o nthomile kwa go wena.
12Morena o tla rua Juta, e nna boswa jwa gagwe mo nageng e e boitshepo, a itlhaolela Jerusalema gape.”
13A batho botlhe ba didimale fa pele ga Morena, gonne o tsogile mo boagong jo bo boitshepo jwa gagwe.


text:
Baba ba kampile go dikologa Samarea e bile go na le leuba (24-33)
6 Bomorwa baporofeti+ ba ne ba raya Elisha ba re: “Lefelo le re nnang mo go lone le wena le lennye thata mo go rona.2 Tsweetswee, mma re ye kwa Joredane. Mma mongwe le mongwe wa rona a reme kota teng mme re dire lefelo le re ka nnang mo go lone.” O ne a re: “Tsamayang.”3 Mongwe wa bone o ne a re: “Tsweetswee, tsamaya le rona.” Foo ene o ne a re: “Ke tla tsamaya.”4 Ka jalo, o ne a tsamaya le bone, mme ba ne ba goroga kwa Joredane ba bo ba simolola go rema ditlhare.5 Fa mongwe wa bone a ntse a rema setlhare, tlhogo ya selepe e ne ya wela mo metsing, mme o ne a goa a re: “Ijoo, mong wa me, se ne se adimilwe!”6 Monna wa Modimo wa boammaaruri o ne a re: “E wetse kae?” Ka jalo, o ne a mmontsha fa e wetseng gone. Foo o ne a kgetla thupa a bo a e latlhela teng mme a dira gore tlhogo ya selepe e kokobale.7 O ne a re: “E ntshe.” Ka jalo, o ne a e ntsha.8 Jaanong kgosi ya Siria e ne ya ya go tlhabana le Baiseraele.+ E ne ya buisana le batlhanka ba yone mme ya ba bolelela gore ba ye go kampa kae le ene.9 Go tswa foo, monna wa Modimo wa boammaaruri+ o ne a romela molaetsa kwa kgosing ya Iseraele a re: “O ikele tlhoko gore o se ka wa feta mo lefelong leno, ka gonne ke gone kwa Basiria ba fologelang teng.”10 Ka jalo, kgosi ya Iseraele e ne ya romela molaetsa kwa lefelong le monna wa Modimo wa boammaaruri a neng a mo tlhagisitse ka lone. O ne a nna a mo tlhagisa, mme o ne a se ka a ya kwa go lone ka makgetlo a le mmalwa.*+11 Seno se ne sa galefisa kgosi* ya Siria, ka jalo, e ne ya bitsa batlhanka ba yone mme ya ba raya ya re: “Mpoleleleng! Ke mang mo go rona yo o mo letlhakoreng la kgosi ya Iseraele?”12 Foo mongwe wa batlhanka ba gagwe o ne a re: “Ga go na ope mo go rona, morena wa me kgosi! Moporofeti Elisha yo o kwa Iseraele ke ene a bolelelang kgosi ya Iseraele dilo tse o di buang mo phaposing ya gago ya borobalo.”+13 O ne a re: “Tsamayang mme lo ye go batla gore o kae, gore ke tle ke rome banna ba ye go mo tshwara.” Moragonyana o ne a begelwa jaana: “O kwa Dothane.”+14 Ka yone nako eo, o ne a romela dipitse le dikara tsa ntwa teng, mmogo le mophato o mogolo wa masole; ba ne ba tla go le bosigo mme ba kampa go dikologa motse.15 E rile motlhokomedi* wa monna wa Modimo wa boammaaruri a tsoga phakela thata mme a tswela kwa ntle, o ne a bona mophato wa masole o dikologile motse ka dipitse le dikara tsa ntwa. Ka yone nako eo, motlhokomedi yoo o ne a mo raya a re: “Ijoo, mong wa me! Re tla dira eng?”16 Le fa go ntse jalo, o ne a mo araba a re: “O se ka wa boifa!+ Gonne ba ba nang le rona ba bantsi go feta ba ba nang le bone.”+17 Foo Elisha o ne a rapela a re: “Ao tlhe Jehofa, tsweetswee bula matlho a gagwe gore a bone.”+ Ka yone nako eo, Jehofa o ne a bula matlho a motlhokomedi mme o ne a bona, mme kgaolo e e dithaba e ne e tletse dipitse le dikara tsa ntwa tsa molelo+ go dikologa Elisha gotlhe fela.+18 Fa Basiria ba fologela kwa go ene, Elisha o ne a rapela Jehofa mme a re: “Tsweetswee, otlhaya setšhaba seno ka bofofu.”+ Ka jalo, o ne a se otlhaya ka bofofu, fela jaaka Elisha a ne a kopile.19 Jaanong Elisha o ne a ba raya a re: “Tsela eno ga se yone, le motse ono ga se one. Ntshalang morago, mme ke lo ise kwa monneng yo lo mmatlang.” Le fa go ntse jalo, o ne a ba isa kwa Samarea.+20 Fa ba goroga kwa Samarea, Elisha o ne a re: “Ao tlhe Jehofa, bula matlho a bone gore ba bone.” Ka jalo, Jehofa o ne a bula matlho a bone, mme ba ne ba lemoga gore ba mo Samarea.21 E rile kgosi ya Iseraele e ba bona, e ne ya raya Elisha ya re: “A ke ba kgemethe, a ke ba kgemethe rra?”22 Le fa go ntse jalo, o ne a re: “O se ka wa ba kgemetha. A o kgemetha ba o ba isitseng botshwarwa ka tšhaka ya gago le ka bora jwa gago? Ba neye senkgwe le metsi gore ba je ba bo ba nwe+ mme ba boele kwa moreneng wa bone.”23 Ka jalo, o ne a ba direla moletlo o mogolo, mme ba ne ba ja ba bo ba nwa, morago ga moo o ne a ba naya tsela gore ba boele kwa moreneng wa bone. Mme ditlhopha tsa dirukutlhi tsa Basiria+ ga di a ka tsa tlhola di tla gape mo lefatsheng la Iseraele.24 Morago ga moo, Bene-hadade kgosi ya Siria o ne a phutha masole otlhe a gagwe a bo a ya go kampa go dikologa Samarea.+25 Ka jalo, go ne go na le leuba le legolo+ mo Samarea, mme ba ne ba kampa go e dikologa go fitlha tlhogo ya tonki+ e ja dishekele tsa selefera di le 80, le selekanyo se sennye sa kaba* sa mantle a leeba se ja dishekele tsa selefera di le 5.26 Fa kgosi ya Iseraele e ne e feta mo godimo ga lobota, mosadi mongwe o ne a mo tlhaeletsa, a re: “Re thuse, tlhe morena wa me kgosi!”27 Foo o ne a re: “Fa Jehofa a sa go thuse, ke tla go naya thuso e e tswang kae? Go tswa mo seboaneng? Kgotsa go tswa mo segatisetsong sa beine kgotsa sa leokwane?”28 Kgosi e ne ya mmotsa jaana: “Bothata ke eng?” O ne a araba a re: “Mosadi yono o ne a nthaya a re, ‘Tlisa morwao mme re mo je gompieno, mme re tla ja morwaake kamoso.’+29 Ka jalo, re ne ra apaya morwaake mme ra mo ja.+ Mo letsatsing le le latelang ke ne ka mo raya ka re, ‘Tlisa morwao gore re mo je.’ Mme o ne a fitlha morwawe.”30 Fela fa kgosi e utlwa mafoko a mosadi yono, e ne ya gagoganya diaparo tsa yone.+ Fa a ne a feta mo godimo ga lobota, batho ba ne ba bona gore o ne a apere letsela la kgetsi ka fa teng ga diaparo tsa gagwe.*31 Foo o ne a re: “E kete Modimo a ka nkotlhaya mo go botlhoko fa tlhogo ya ga Elisha morwa Shafate e ka tswelela e le mo go ene gompieno!”+32 Elisha o ne a ntse mo ntlong ya gagwe, mme bagolwane ba ne ba ntse le ene. Kgosi e ne ya romela monna mongwe kwa pele ga yone, le fa go ntse jalo, pele ga morongwa yoo a goroga, Elisha o ne a raya bagolwane a re: “A lo a bona gore morwa yono wa mmolai+ o romile motho gore ke kgaolwe tlhogo? Lebelelang fa morongwa a tla, lo tswale lebati mme lo le tshware gore a se ka a tsena. A modumo wa dikgato tsa morena wa gagwe ga o utlwale ka fa morago ga gagwe?”33 Fa a sa ntse a bua le bone, morongwa o ne a tla kwa go ene, mme kgosi e ne ya re: “Masetlapelo ano a tswa kwa go Jehofa. Ke ka ntlha yang fa ke tshwanetse go nna ke letile Jehofa?”
Dintlha Tse di Kwa Tlase
^ Kgotsa “ka makgetlo a feta gangwe kgotsa gabedi.”


text:
ETSA TUMELO YA BONE | JOSEFA
“A Diphuthololo ga se Tsa Modimo?”
JOSEFA o ne a tsamaya mo phashiting e e lefifi, a tshologa sethitho ka ntlha ya mogote o o bataolang. Letsatsi le le mogote la kwa Egepeto le ne le babola mo kgolegelo e neng e ntse jaaka onto e e omisang ditene. A ka tswa a ne a setse a itse sengwe le sengwe ka kgolegelo eno. O ne a tshela mono jaanong. Boammaaruri ke gore o ne a tlotliwa. Mme e ne e le legolegwa.
A ka tswa a ne a gopola botshelo jwa kwa dithabeng tse di tsholetsegileng tsa kwa Heberone kwa a neng a disa letsomane la ga rraagwe gone! Fa a le dingwaga di le 17, rraagwe e bong Jakobe o ne a mo roma mme a tsamaya dikilometara tse dintsi. Gone jaanong ga a tlhole a na le kgololesego eo. Bomorwarraagwe Josefa ba ba lefufa ba ne ba mo tlhoile e bile ba batla go mmolaya ba bo ba mo rekisa go nna lekgoba. O ne a isiwa kwa Egepeto kwa a neng a direla kwa ntlong ya modiredimogolo wa Moegepeto e bong Potifaro. Mong wa ga Josefa o ne a tlotla Josefa, mme dilo di ne tsa senyega fa a latofadiwa gore o beteletse mosadi wa ga Potifaro e leng se se dirileng gore a tsenngwe mo kgolegelong. *—Genesise, kgaolo 37, 39.
Jaanong Josefa o na le dingwaga di le 28, o setse a na le dingwaga di le lesome e le lekgoba e bile e le legolegwa. Botshelo jwa gagwe bo ne bo fetogile. A o ne a tla gololwa? A o ne a tla bona rraagwe yo o setseng a tsofetse le morwarraagwe yo mmotlana e bong Benjamine gape? O ne a tla nna lobaka lo lokae mo khuting eno?
A o kile wa ikutlwa jaaka Josefa? Ka dinako tse dingwe botshelo ga bo nne jaaka re ne re solofetse fa re le basha. Ke boammaaruri gore go ka lebega maemo a a utlwisang botlhoko a sa fele e bile go ka nna thata go bona kgoro ya botso kgotsa go a itshokela. A re bone gore re ka ithuta eng mo tumelong ya ga Josefa.
“JEHOFA A NNA LE JOSEFA”
Josefa o ne a itse gore Modimo wa gagwe e bong Jehofa o ne a sa mo lebala e bile seo se ne sa mo thusa gore a itshoke. Tota le mo kgolegelong eno e e kgakala le gaabo Josefa, Jehofa o ne a mo segofatsa. Re bala jaana: “Jehofa a nna le Josefa a bo a nna a mmontsha bopelonomi jwa lorato e bile a dira gore a bone kamogelo mo matlhong a modiredi yo mogolo wa ntlo ya kgolegelo.” (Genesise 39:21-23) Fa Josefa a ne a tswelela a dira ka natla, Modimo o ne a nna a mo segofatsa. Ruri o ne a kgothadiwa ke go itse gore ka metlha Jehofa o ne a na le ene!
A Jehofa o ne a batla gore Josefa a nnele ruri kwa kgolegelong eo? Josefa o ne a sa itse karabo ya potso eo e bile a ka tswa a ile a e botsa Modimo fa a rapela. Fela jaaka go tle go direge, o ne a bona karabo ka tsela e a neng a sa e solofela. Ka letsatsi lengwe, go ne ga nna le bothata mo kgolegelong fa go tlisiwa magolegwa mangwe a mabedi—badiredi ba kwa ntlong ya ga Faro. Yo mongwe e ne e le mmesi wa senkgwe; yo mongwe e le motsholasenwelo.—Genesise 40:1-3.
Molaodi wa kgolegelo o ne a naya Josefa boikarabelo jwa go tlhokomela banna bano ba babedi ba ba kileng ba bo ba na le maemo mo ntlong ya segosi. * Mo bosigong bongwe, mongwe le mongwe wa bone o ne a lora sengwe se se gakgamatsang le se se sa lebalesegeng. Fa Josefa a ba bona mo mosong, o ne a lemoga gore dilo ga di tsamaye sentle. Ka jalo o ne a ba botsa jaana: “Ke ka lebaka la eng difatlhego tsa lona di tlhoname gompieno?” (Genesise 40:3-7) Gongwe bopelontle jwa gagwe bo ne jwa ba tlhomamisetsa gore ba ka gololesega go mmolelela mathata a bone. Josefa o ne a sa itse gore motlotlo oo o ne o tla fetola botshelo jwa gagwe. Fa Josefa a ne a sa bontsha gore o amega ka bone, a ba ne ba ka tlotla le ene? Se a se dirileng, se ka re tlhotlheletsa gore re ipotse jaana, ‘A ke bontsha gore ke dumela mo Modimong ka go amega ka batho ba bangwe?’
Banna bano ba babedi ba ne ba tlhalosa gore ditoro tsa bone tse di raraaneng e bile di sa lebalesege di ne di ba tlhobaetsa—le gore ba ne ba se na mophutholodi. Baegepeto ba ne ba dumela mo ditorong e bile ba ne ba ikaega ka baphutholodi gore ba ba tlhalosetse tsone. Banna bano ba ne ba sa itse gore ditoro tseo di ne di tswa kwa Modimong wa ga Josefa e bong Jehofa. Mme Josefa ene o ne a itse. O ne a ba tlhomamisetsa jaana: “A diphuthololo ga se tsa Modimo? Tsweetswee, e mpoleleleng [toro].” (Genesise 40:8) Mafoko a ga Josefa a sa ntse a le botlhokwa mo bathong botlhe ba ba ithutang Baebele ka bopeloephepa gompieno. E kete batho botlhe ba ba tsenang dikereke ba ka bo ba ikokobetsa ka tsela e e tshwanang! Re tshwanetse go ikaega ka Modimo gore a re tlhalosetse lefoko la gagwe go na le go ikaega ka ditlhaloganyo tsa rona.—1 Bathesalonika 2:13; Jakobe 4:6.
Motsholasenwelo o ne a nna wa ntlha go tlhalosa toro. O ne a bolelela Josefa ka toro ya mofine wa dikala tse tharo o o neng wa nna le masitlha a morara. Morara o ne wa butswa mme motsholasenwelo a o gamololela mo senwelong sa ga Faro. Jehofa o ne a thusa Josefa go itse se toro eo e se kayang. Josefa o ne a bolelela motsholasenwelo gore dikala tse tharo di ne di kaya malatsi a mararo; mo nakong eo Faro o ne a tla busetsa motsholasenwelo mo maemong a gagwe. Fa motsholasenwelo a ntse a phuthologa, Josefa o ne a mo kopa jaana: “Tsweetswee, o ntirele bopelonomi jwa lorato o bo o nkumake mo go Faro.” Josefa o ne a tlhalosa gore o ne a rekiseditswe mono e bile a tsentswe mo kgolegelong kwantle ga lebaka.—Genesise 40:9-15.
Dikgang tse di monate tse mmesi wa senkgwe a utlwileng di bolelelwa motsholasenwelo, di ne tsa mo tlhotlheletsa gore a botse Josefa bokao jwa toro ya gagwe ya diroto tse tharo tsa senkgwe tse di neng di le mo tlhogong ya gagwe le dinonyane tse di neng di ja mo go sengwe sa tsone. Josefa o ne a boleletswe se toro ya monna yono e se kayang. Mme e ne e se dikgang tse di monate. Josefa o ne a re: “Phuthololo ya yone ke e: Diroto tse tharo ke malatsi a le mararo. Mo malatsing a le mararo go tloga jaanong Faro o tla tsholetsa tlhogo ya gago a e tlosa mo go wena mme ruri o tla go kaletsa mo koteng; mme dinonyane di tla ja nama ya gago mo go wena.” (Genesise 40:16-19) Fela jaaka batlhanka ba ba ikanyegang ba Modimo, Josefa o ne a bolela molaetsa wa Modimo wa dikgang tse di monate le wa dikatlholo tse di neng di larile kwa pele.—Isaia 61:2.
Malatsi a le mararo moragonyana, mafoko a ga Josefa a ne a direga. Faro o ne a dira moletlo wa letsatsi la matsalo—moletlo o batho ba Modimo ba mo motlheng wa ditiragalo tsa Baebele ba neng ba sa o keteke—a bo a ntsha katlholo ya batlhanka ba gagwe ba babedi. Fela jaaka Josefa a ne a boletse, mmesi wa senkgwe o ne a bolawa mme motsholasenwelo a busediwa mo maemong a gagwe. Ka maswabi monna yoo yo o sa ikanyegeng o ne a lebala Josefa gotlhelele.—Genesise 40:20-23.
“GA KE TLHOKE GO AKANYEDIWA!”
Go ne ga feta dingwaga tse pedi. (Genesise 41:1) Akanya gore seo se ne sa utlwisa Josefa botlhoko jang! Gongwe o ne a akanya gore dilo di tla mo tsamaela sentle ka gonne Jehofa a mo thusitse go tlhaloganya toro ya motsholasenwelo le ya mmesi wa senkgwe. Morago ga tiragalo eno, fa letsatsi lengwe le lengwe le tlhaba, Josefa a ka tswa a ne a tsoga a na le tsholofelo ya gore o tla gololwa—ka maswabi o ne a tswelela a le mo kgolegelong. Go tshwanetse ga bo go ne go le thata gore Josefa a itshoke mo dingwageng tseo tse pedi. Boammaaruri ke gore ga a ka a kgaotsa go ikanya Modimo wa gagwe, Jehofa. Go na le gore a tlalelwe, o ne a ikemisetsa go itshoka e bile boemo joo bo ne jwa dira gore a nonofe le go feta.—Jakobe 1:4.
A ga re tlhoke go nna le boitshoko mo dinakong tseno tse di thata? Gore re kgone go lebana le diteko tse di ntseng di tswelela, re tshwanetse go ikemisetsa go itshoka, go nna pelotelele le go nna le kagiso e re ka e newang ke Modimo. Fela jaaka a dirile ka Josefa, a ka re thusa go nna le tsholofelo le go fenya tlalelo.—Baroma 12:12; 15:13.
Motsholasenwelo a ka tswa a ne a lebetse Josefa mme Jehofa ene o ne a sa mo lebala. Mo bosigong bongwe o ne a dira gore Faro a lore ditoro tse di sa lebalesegeng. Mo torong ya ntlha, kgosi o ne a bona dikgomo tse supa tse dintle e bile di nonne di tswa mo Nokeng ya Nile di setswe morago ke dikgomo tse supa di le maswe e bile di bopame. Tse di bopameng di ne tsa ja tse di nonneng. Moragonyana Faro o ne a bona lotlhaka lo tswa diako tse supa tse di nonneng. Mme diako tse dingwe tse supa, tse di neng di fisitswe ke phefo e bile di le ditshesane di ne tsa gola mo go tsone di bo di kometsa tse di nonneng. Mo mosong, fa Faro a tsoga o ne a tshwenngwa ke ditoro tseo ka jalo a bitsa banna ba gagwe ba ba botlhale le baperesiti botlhe ba ba dirang maselamose gore ba mo phuthololele tsone. Ba ne ba palelwa botlhe. (Genesise 41:1-8) Tota ga re itse gore a ba paletswe ka gonne ba ne ba akabetse kgotsa gore a dikarabo tsa bone di ne di ganetsana. Mme gone Faro o ne a swabile nko go feta molomo—le fa go ntse jalo, o ne a ntse a batla tlhaloso ya toro ya gagwe.
Kgabagare, motsholasenwelo o ne a gopola Josefa! Segakolodi se ne sa mo tshwenya a bo a bolelela Faro ka lekawana lengwe le le neng la tlhalosa toro ya gagwe le ya mmesi wa senkgwe mo dingwageng tse pedi tse di fetileng. Ka yone nako eo, Faro o ne a laela gore Josefa a tlisiwe kwa go ene.—Genesise 41:9-13.
Akanya fela gore Josefa o ne a ikutlwa jang fa barongwa ba ga Faro ba mo tliseditse molaetsa wa kgosi. O ne a apola diaparo tsa gagwe ka bonako a bo a beola—gongwe a tlosa moriri otlhe mo tlhogong ka gonne Baegepeto ba ne ba tlwaetse go dira jalo. Ga go pelaelo gore o ne a rapela Jehofa gore a mo segofatse mo lekgetlong leno! Go ise go ye kae, o ne a le mo lolwapeng lwa ntlo ya segosi a eme fa pele ga kgosi. Re bala jaana: “Foo Faro a raya Josefa a re: ‘Ke lorile toro, mme ga go na mophutholodi wa yone. Jaanong nna ka bonna ke utlwile go bolelwa ka wena gore o kgona go utlwa toro o bo o e phutholola.’” Le mo lekgetlong leno karabo ya ga Josefa e ne ya bontsha gore o ikokobeditse le gore o ikanya Modimo wa gagwe: “Ga ke tlhoke go akanyediwa! Modimo o tla itsise Faro gore gotlhe go tla mo tsamaela sentle.”—Genesise 41:14-16.
Jehofa o rata batho ba ba ikokobeditseng le ba ba ikanyegang, ka jalo ga go gakgamatse go bo a ile a thusa Josefa go phutholola toro e e neng e paletse banna ba ba botlhale le baperesiti. Josefa o ne a tlhalosa gore ditoro tse pedi tsa ga Faro di na le bokao jo bo tshwanang. Fa Jehofa a ne a boeletsa molaetsa wa ditoro tseo, o ne a ‘tlhomamisa’ gore ruri go tla direga. Dikgomo tse di nonneng le diako tse di nonneng di ne di tshwantshetsa letlepu le le neng le tla nna teng kwa Egepeto, mme dikgomo tse di bopameng le diako tse ditshesane di ne di tshwantshetsa dingwaga di le supa tsa leuba tse di neng di tla latela morago ga dingwaga tsa letlepu. Leuba le ne le tla nna legolo thata mo nageng.—Genesise 41:25-32.
Faro o ne a lemoga gore Josefa o ne a tlhalositse toro sentle. Mme go ne go ka dirwang? Josefa o ne a akantsha gore go dirwe sengwe. Faro o ne a tshwanetse go batla monna yo o “nang le temogo le yo o botlhale” gore a okamele tiro ya go phuthela dijo tsa ditlhaka mo mabolokelong mo dingwageng di le supa tsa letlepu go tswa foo a di abele ba ba di tlhokang ka nako ya leuba. (Genesise 41:33-36) Dilo tse di diragaletseng Josefa le bokgoni jwa gagwe di ne di dira gore a tshwanelegele tiro eno, le fa go ntse jalo ga a ka a ikgodisa. Boikokobetso jwa gagwe bo ne jwa dira gore a se ka a batla go ipatlela maemo ao; tumelo ya gagwe e ne e mo thibela go dira jalo. Fa re ikanya Jehofa ka botlalo, ga re na lebaka la go ikgodisa kgotsa go ipatlela maemo. Re ka ritibala re bo re bolelela Jehofa sengwe le sengwe.
“A GO KA BONWA MONNA YO MONGWE YO O TSHWANANG LE YONO?”
Faro le batlhanka ba gagwe ba ne ba lemoga gore kakantsho ya ga Josefa e ne e le molemo. Gape kgosi e ne ya lemoga gore Modimo wa ga Josefa ke ene a neng a dira gore Josefa a bue dilo tse di utlwalang. O ne a raya batlhanka ba gagwe ba ba neng ba le mo ntlong ya segosi a re: “A go ka bonwa monna yo mongwe yo o tshwanang le yono yo moya wa Modimo o leng mo go ene?” O ne a raya Josefa a re: “E re ka Modimo o dirile gore o itse gotlhe mono, ga go na ope yo o nang le temogo le yo o botlhale jaaka wena. Wena ka namana o tla okamela ntlo ya me, mme batho ba me botlhe ba tla go utlwa ka botlalo. Ke tla go feta fela ka setulo sa bogosi.”—Genesise 41:38-41.
Faro o ne a diragatsa tsholofetso ya gagwe. Go ise go ye kae, Josefa o ne a apesiwa diaparo tsa leloba le le boleta. Faro o ne a mo naya sebaga sa gouta, palamonwana e e tshwayang, kara ya segosi le tshwanelo ya go tsamaya mo lefatsheng a bo a dira se a se akantshitseng. (Genesise 41:42-44) Mo letsatsing le le lengwe fela, Josefa o ne a tswa mo kgolegelong mme a tsena mo ntlong ya segosi. Ka ponyo ya leitlho o ne a sa tlhole a le legolegwa mme a nna mmusi wa maemo a bobedi morago ga Faro. Go bonala sentle gore Jehofa Modimo o ne a dira gore Josefa a direlwe tshiamiso ka ntlha ya tumelo ya gagwe! Jehofa o ne a bone tshiamololo yotlhe e motlhanka wa gagwe a neng a e direlwa mo dingwageng tseo tsotlhe. O ne a rarabolola mathata ao ka tsela e e molemo e bile e le ka nako e e siameng. Jehofa o ne a sa akanya fela ka go baakanya tshiamololo e e diretsweng Josefa gape o ne a batla go boloka setšhaba sa Iseraele. Mo ditlhogong tse di latelang tsa motseletsele ono re tla bona gore o dirile seo jang.
Fa o lebana le boemo jo bo lekang tumelo, gongwe o direlwa tshiamololo e e tswelelang ka dingwagangwaga, o se ka wa tlalelwa. Gopola Josefa. Jehofa o ne a mo segofatsa ka gonne a sa kgaotsa go nna pelontle, go ikokobetsa, go itshoka le go nna le tumelo.
^ ser. 4 Bona ditlhogo tsa “Etsa Tumelo ya Bone” mo makasineng wa Tora ya Tebelo wa Phatwe 1 le Ngwanatsele 1, 2014.
^ ser. 10 Baegepeto ba bogologolo ba ne ba na le mefuta e e fetang 90 ya dinkgwe le dikuku. Ka jalo, mookamedi wa babesi ba senkgwe ba ga Faro o ne a na le maemo a a kwa godimo. Motsholasenwelo o ne a okametse batlhanka ba ba neng ba tlhomamisa gore beine ya ga Faro le bojalwa bo monate e bile ga bo na botlhole jo bo neng bo ka bolaya kgosi—e leng sengwe se se neng se tlwaelegile mo ntlong ya segosi. Go ne go tlwaelegile gore motsholasenwelo a nne mogakolodi yo o ikanngwang wa kgosi.


text:
Ka nako ya go busa ga Shaka le batlhatlhami ba gagwe, kgolo le maatla a setšhaba di ne di ikaegile ka thulaganyo ya sesole sa MaZulu le bokgoni. Sesole se ne se rulagantswe go ya ka thulaganyo ya ukubuthwa (go akarediwa) e thata e neng ya tlogela meetlo ya go rupa.
Go ya ka thulaganyo, mongwe le mongwe a beewa ka dingwaga, ke gore ke setlhopha sa bašwa ba banna ba ba leng mo dingwageng tse di lekanang, ba tsenngwa mo mophatong (ibutho bongwe, amabutho bontsi).
Ukubuthwa gape go ne go dirisiwa mo basetsaneng, mme mo mabakeng a le mantsi ba ne ba wela mo dingwaga tse di beilweng e seng mophato. Amabutho o ne a robadiwa kwa mafelong a sesole (ikhanda bongwe, amakhanda bontsi) go ralala bogosi, bao ba neng ba le ka fa tlase ga taolo ya leloko la losika le leng gaufi le kgosi kgotsa mongwe yo o tlhophilweng ke ena. Mafelo a bosole a ne a na le thulaganyo e e tshwanang le ponalo go bapisa le umizi o o tlwaelegileng, mme mo ka bogolo jo bo kgolo thata.
Mo godimo ga ditiro tsa sesole, izinsizwa (banna ba bašwa) ba ne ba na le seabe mo go baakanyeng le go tlhokomela mafelo a sesole le bonno ba kgosi mme ba ne ba bidiwa go dira ditiro ma mafelong a bona a sesole a bona le bonno ba kwa kgosing. Ba ne ba dira jaaka batlhokomedi ba motlhape wa bosetšhaba, baromiwa ba kgosi le mapodisi a selegae, mme gape ba ne ba tlhokomela kumo ya lelapa la kwa kgosing.
Karolo e e botlhokwa ya thulaganyo ya sesole e ne e le gore ka dinako tsotlhe go ne go na le banna ba ba leng mo pakeng ya katiso ya sesole mme ka jalo go ne go le bonolo mo go kgosi go kokoanya mophato o o nonofileng wa sesole ka tsiboso e khutswane.
Mekgwa ya go lwana e e neng e dirile ke Shaka e ne e le ya diphetogo mme e nnile le seabe se se botlhokwa mo tlhatlosong ya maatla sesole sa MaZulu le sepolotiki. Sa ntlha se Shaka a se dirileng ke go fetola mekgwa ya setso ya go lwana. Pele ga puso ya gagwe, masole a kemokgatlhanong ba ne ba dirile mola mme ba konopa marumo a bona kwa go mongwe l-e mongwe.
Shaka o tlhagisitse go lwana ka bogaufi ba seatla-go ya-seatleng ba dirisa magare a matelele, marumo a thobane a khutswane a go tlhaba. O ne a fokotsa dithebe go nna tse khutswane tse di kgonang go laolega mme a katisa banna ba gagwe go dirisa dithebe tsa bona go tshwara thebe ya mogaisani wa gagwe mme a e kgaphele kwa thoko, ka jalo a ntshitse letlhakore la gagwe la ka fa molemeng go lerumo la batlhabani la MaZulu.
Shaka gape o tlhamile togamaano ya go tlhoma mogopolo mo go lwantsheng e e tshwanang le tlhogo ya nare. Mo bogareng kgotsa 'mo dikgareng' e ne e le bontsi jo bo bogolo thata ba banna, se se nang le batlhabani ba maitemogelo go feta. Ba ne ba romelwa ka ditlhopha tse pedi tse di bapileng, gore masole a mo pele a ka kgotlhana le mmaba, fa ba ba kwa morago ba tla nna ba fitlhegile go bonwa.
Togamaano sa ntlha e ne e rulaganyeditswe go tsietsa mmaba mo go dumeleng gore ba ne ba thibelwa ke mophato monnye, mme sa bobedi gore masole a a neng e tshwerwe kwa peeletsong ba ka kgona go tiisa kwa pele fa go tlhokega. Jaaka fa ba tla bo bale foreše, ba ka kgona go kgona go sianisa mmaba ba ba leng kwa kgakala ba ba boelang morago.
Ba ba tswang mo dikgareng e ne e le dinaka di le pedi tseo mosola wa tsona e ne e le go dikaganyetsa mmaba. Fa ba tlhasela, mokgwa wa tlwaelo e ne e le go tlhagelela ka lenaka le le nosi, fa le lengwe le ne le iphitlhille mo sekgweng le bojang jo botelele mme ba ka feela mo tikologong le go dikaganyetsa mmaba. Maano a a supilwe go nna lebaka le le botlhoka thata la go oketsega ka lebelo ga puso e e maatla ya MaZulu.
Fa mophato o ne o setse o konoseditse lobaka lo lo rileng lwa tirelo go kgosi, e e neng a ka fitlha go dingwaga di le 10, kgosi e ne tla laela gore maloko a a rileng a dingwa tse di beilweng a ka nyala mme ba ka loga sediko sa tlhogo. Dipholo tse dingwe tsa go laola dingwaga tse banna ba ka nyalang e ne e le go boloka tekatekano fa gare ga kgolo ya setšhaba sa MaZulu fa gare ga bontsi jwa batho le metswedi e e leng teng.
Translated by Lawrence Ndou


text:
71Leina le lentle le phala lookwane lo lo molemo; letsatsi la go swa le gaisa la go tsalwa.
2Go ya kwa lapeng la moletlo go phalwa ke go ya kwa lapeng la khutsafalo; ka gonne sona seo ke bokhutlo jwa batho botlhe, mme yo o phelang a a se tshole ka pelo!
3Tshwenyego e gaisa setshego; gonne fa sefatlhego se lela, pelo e rutega sentle.
4Dipelo tsa batlhalefi di mo ntlong ya khutsafalo, mme dipelo tsa masilo di mo ntlong ya boitumelo.
5Go utlwa kgalemelo ya motlhalefi go gaisa go utlwa sefela sa dieleele.
6Gonne setshego sa lesilo se tshwana le go thanthanyega ga mitlwa ka fa tlase ga pitsa. Le seo ke boithamako fela.
7Go huma ka go patika go silofatsa motlhalefi, thelesetso ya phaposo le yona e senya pelo.
8Bokhutlo jwa selo bo gaisa tshimologo ya sona; yo o pelotelele o phala yo o ikgodisang.
9Se potlake mo moweng wa gago go ngala; gonne ngalo e nna mo pelong tsa masilo.
10Se re: “Ke eng, fa malatsi a gompieno a phalwa ke a bogologolo?” Gonne potso eo ga se ya botlhale.
11Botlhale bo molemo fela jaaka boswa; bo thusa ba ba bonang letsatsi. 12Gonne botlhale bo a femela le selefera e a femela, mme thuso ya kitso ke ya go re: Botlhale bo phedisa mong wa jona.
13Leba tiro ya Modimo! Gonne ke mang yo o ka tlhamalatsang se Modimo o se sokamisitseng?
14Itumele ka letsatsi la letlhogonolo, mme ka letsatsi la botlhoko o akanye gore le lone Modimo o le dirile fela jaaka lele; ke ka moo motho a sa itseng sepe se se tla tlang sehularong sa gagwe.
15Ke bonye tsotlhe mo malatsing a me a boithamako ke tse: Go na le mosiami yo o latlhegang, le fa a ntse a siame; gape go na le moikepi yo o phelang malatsi a mantsi, le fa a ntse a le bosula.
Pes. 73:12,13
16O se ka wa siama thata thata! O se ka wa itshupa o le botlhale go feta botlhe! O tla bo o itshenyetsang? 17O se ka wa ikepa thata thata! O se ka wa nna seeleele! O tla bo o swelang ka nako e e seng ya gago! 18Go molemo, fa o tshwara se, mme le sele o se ka wa tlosa seatla mo go sona. Gonne yo o boifang Modimo o falola mo go tsotlhe tseo.
19Botlhale bo tiisa motlhalefi bogolo go balaodi ba le some ba ba mo motseng.
20Gonne ga go na motho ope mo lefatsheng yo o siameng, yo o dirang molemo, a sa leofe.
21Le gona o se ka wa tlhokomela mafoko otlhe a a buiwang, e se re gongwe wa utlwa motlhanka wa gago a go rogaka. 22Gonne le pelo ya gago e a itse gore le wena o rogakile ba bangwe gantsi.
23Tsotlhe tseo ke di lekile ka botlhale ka re, ke rata go tlhalefa. Mme go ne ga nna kgakala le nna. 24Tse di leng teng di kgakala, di botengteng. Ke mang yo o ka di tlhotlhomisang? 25Jaanong ka retolola pelo ya me go batla kitso le go fukutsa le go batla botlhale le temogo gore ke tle ke itse boikepo, fa e le bosilo, le bosilo, fa e le botsenwa.
26Ka bona se se galakang bogolo go loso, e bong mosadi yo e leng letloa, yo pelo ya gagwe e leng thaelo, yo mabogo a gagwe e leng dikgole. Yo o molemo fa pele ga Modimo o tla falola mo go ene, mme moleofi o tla tshwarwa ke ene.
27Moreri a re: “Bonang, ke se ke se bonyeng ka go bapisa sengwe le se sengwe gore ke tle ke lemoge ka fa dilo tsotlhe di ntseng ka teng.” 28Se ke sa ntseng ke se batla, se ke iseng ke se bone, ke se: Mo bathong ba le sekete ke bonye monna wa nnete a le mongwe, mme mosadi wa nnete ga ke a mmona mo go botlhe bao. 29Fela bonang, se ke se lemogileng ke go re: Modimo o dirile batho e le ba nnete, mme bone ba logile maano a mantsi.


text:
211Banna ba Iseraele ba ne ba ikanne kwa Mitsepha ba re: “Go se ka ga nna ope mo go rona yo o nayang Mobenyamene morwadie go nna mosadi.”
2Jaanong ya re batho ba sena go fitlha kwa Bethele, ba nna teng go fitlha mantsiboa fa pele ga Modimo, ba tsholetsa mantswe, ba lela selelo se segolo,
3ba re: “Morena Modimo wa Iseraele, ke ka ntlha ya eng, fa selo se, se dirafetse mo Iseraeleng; fa kajeno go tlhokafala lotso longwe lwa Iseraele?”
4Mme ya re kamoso batho ba phakela, ba aga aletare teng, ba dira ditlhabelo tsa phiso le tsa tebogo. 5Jaanong Baiseraele ba botsa ba re: “Ke mang mo ditsong tsotlhe tsa Iseraele yo o se kang a tla mo pitsong kwa Moreneng?” Gonne go ne go dirilwe maikano a magolo a gore, yo o sa tleng kwa Moreneng kwa Mitsepha, ruri o tla bolawa.
6Kana Baiseraele ba ne ba tlhomogela Babenyamene bomorwa-rraabo pelo ba re: “Kajeno go kgaotswe lotso longwe mo Iseraeleng. 7Jaanong ba ba setseng re ka ba direla jang gore ba bone basadi? Gonne rona re ikanne ka Morena ra re: ‘Ga re kitla re ba naya bomorwadia-rona go nna basadi.’ ”
8Ba botsa ba re: “Ke mang mo ditsong tsa Iseraele yo o se kang a tla kwa Moreneng kwa Mitsepha?” Ba fitlhela gore ba kwa Jabese kwa Gileate ba ne ba sa tla pitsong mo bothibelelong. 9Ke fa ba bala morafe ka maina, ba fitlhela go se na ope wa baagi ba Jabese kwa Gileate. 10Jaanong phuthego ya roma banna ba le 12 000 ba batlhabani teng, ya ba laela ya re: “Yaang lo bolae baagi ba Jabese kwa Gileate ka bogale jwa tšhaka le basadi le bana. 11Se lo tshwanetseng go se dira ke se: Banna botlhe le basadi botlhe ba ba kileng ba kopana le monna lo ba bolae. Mme makgarebe a a phepa lo a lese go phela.” Ba dira jalo.
31:17
12Mo baaging ba Jabese kwa Gileate ba fitlhela basetsana ba makgarebe ba le 400 ba ba iseng ba itse monna; ba ba isa kwa bothibelelong kwa Silo yo o mo lefatsheng la Kanana.
13Jaanong phuthego yotlhe ya roma, ya bua le Babenyamene ba ba neng ba le kwa lefikeng la Rimone, ya ba bolelela gore go kagiso.
14Babenyamene ba ne ba boa jalo ka sebaka seo, ba newa basadi ba ba lesitsweng go phela mo basading ba Jabese kwa Gileate, mme ba se ka ba ba lekana.
15Mme morafe wa tlhomogela Babenyamene pelo, ka Morena a ne a ntshitse ntho mo ditsong tsa Iseraele. 16Bagolo ba phuthego ba botsa gape ba re: “Ba ba setseng re ka ba direla jang gore ba bone basadi? Gonne basadi ba Babenyamene ba fedisitswe.” 17Gape ba re: “Babenyamene ba ba falotseng ba ka thusega jang gore lotso loo lo se ka lwa nyelediwa mo go Iseraele? 18Rona re palelwa ke go ba naya basadi ba e leng bomorwadia-rona; gonne re le Baiseraele re ikanne ra re: ‘Go hutsitswe yo o nayang Mobenyamene morwadie go nna mosadi.’ ”
19Jaanong ba re: “Bonang, ka ngwaga le ngwaga go na le moletlo wa Morena kwa Silo yo o mo ntlheng ya bokone ya Bethele, mo ntlheng ya botlhabatsatsi ya tsela e kgolo e e tswang kwa Bethele e ya kwa Šegeme mo ntlheng ya borwa ya Lebona.” 20Mme ba laela Babenyamene ba re: “Yaang lo lalele mo masimong a meweine. 21Mme e re fa lo bona bomorwadia Silo ba tswela kwa ntle go bina dipina, lo tswe mo masimong a meweine, mme mongwe le mongwe wa lona a ikgapele mosadi mo go bomorwadia Silo, lo ye ka bone kwa nageng ya Benyamene. 22Mme e re fa borraabo gongwe bokgaitsadia-bone ba tla go lwa le lona, lo ba fetole lo re: ‘Re itshwareleng! Gonne ga re a bona basadi rotlhe ka ntwa. Kana ga se lona lo ba re neetseng. Gonne foo lo ka bo lo le molato.’ ”
23Babenyamene ba dira jalo; ba tsaya ka fa palong ya bone, ba ba thopa mo go ba ba neng ba bina; ba tloga ba boela kwa nageng ya bone, ba aga metse, ba nna mo go yona. 24Le Baiseraele ba itsamaela ka sebaka seo; mongwe le mongwe a ya kwa ga gabo kwa kabelong ya gagwe.
25Ka sebaka seo go ne go se na kgosi mo Iseraeleng; mongwe le mongwe a dira tse di kgatlhang matlho a gagwe.


text:
111Go ne go le motho yo o lwalang, e bong Lasaro wa Bethania, motsana wa ga gabo Maria le Maretha mogolowe.
2Maria yo ke ene yo o kileng a tlotsa Morena setlolo, a mo phimola dinao ka moriri. Kgaitsadie Lasaro ke ene yo o neng a lwala.
3Jaanong bokgaitsadie ba roma go ene ba re: “Morena, bona, yo ò mo ratang o a lwala.”
4E rile Jesu a utlwa, a bua a re: “Bolwetse joo ga se jwa loso, ke jwa kgalaletso ya Modimo gore Morwa Modimo a galalediwe ka jona.”
5Jesu a bo a rata Maretha le monnawe le Lasaro. 6Jaanong ya re a sena go utlwa gore o a lwala, a nama a sa tlhotse malatsi a mabedi kwa a neng a le teng. 7Morago ga moo a raya barutwa a re: “A re yeng gape kwa Jutea.”
8Barutwa ba mo raya ba re: “Moruti, maloba Bajuta ba ne ba batla go go kgobotletsa, mme a ò boa o ya teng gape?”
10:31
9Jesu a araba a re: “A dinako ga di 12 mo letsatsing? Fa motho a tsamaya motshegare, ga a ka ke a kgotšwa; gonne o bona lesedi la lefatshe leno.
10Mme fa motho a tsamaya bosigo, o a kgotšwa, ka lesedi le se teng fa go ene.”
11A bua jalo, mme morago ga moo a ba raya a re: “Lasaro, tsala ya rona, o robetse; mme ke ya teng go mo tsosa mo borokong.”
12Foo barutwa ba mo raya ba re: “Morena, fa a robetse, o tla fola.”
13Mme Jesu o ne a bua ka ga loso lwa gagwe; bone ba gopola gore o bua ka ga thobalo ya boroko. 14Jaanong Jesu a ba bolelela ka thanolo a re: “Lasaro o sule. 15Mme ke itumela ka ntlha ya lona, fa ke ne ke se teng, gore lo tle lo dumele. Fela a re yeng go ene.”
16Thomase yo o bidiwang Lefatlha a raya barutwa-ka-ene a re: “Le rona a re tsamaeng, re ye go swa nae.”
17E rile Jesu a goroga, a fitlhela a setse a na le malatsi a le mane mo phupung. 18Bethania o ne a le gaufi le Jerusalema, e ka nna dimaele di le pedi. 19Bajuta ba bantsi ba ne ba tsile go Maretha le Maria go ba gomotsa ka ntlha ya loso lwa ga kgaitsadia-bone.
20Ya re Maretha a utlwa gore Jesu o e tla, a ya a mo kgatlhantsha; Maria ene a sala a ntse mo ntlong. 21Ke fa Maretha a raya Jesu a re: “Morena, fa o ka bo o ne o le teng, kgaitsadiake o ka bo a se ka a swa. 22Le jaanong ke itse gore tsotlhe tse o tla di kopang Modimo, Modimo o tla di go naya.”
23Jesu a mo raya a re: “Kgaitsadio o tla tsoga.”
24Maretha a mo raya a re: “Ke itse gore o tla tsoga ka letsatsi la bofelo motlhang botlhe ba tsogang.”
6:40
Luka 14:14
25Jesu a mo raya a re: “Ke nna tsogo le bophelo; yo o dumelang mo go nna o tla phela, le fa a ka swa. 26Mongwe le mongwe yo o phelang, a dumela mo go nna, ga a ka ke a swa ka motlha ope. A o dumela jalo?”
27Ene a mo raya a re: “Ee, Morena, ke dumetse gore o Keresete, Morwa Modimo, yo o tlang mo lefatsheng.”
28Ya re a sena go bua jalo, a ya a bitsa monnawe Maria ka sephiri a re: “Moruti o fale, o a go bitsa.” 29Yoo e rile a utlwa, a nanoga ka pele, a ya go ene. 30Jesu o ne a ise a fitlhe mo motsaneng, mme a sa le fa Maretha a mo kgatlhantshitseng teng.
31Bajuta ba ba neng ba na nae mo ntlong, ba mo gomotsa, ya re ba bona Maria a nanoga ka pele, a tswela kwa ntle, ba mo sala morago, ka ba gopola gore o ya kwa phupung gore a lelele teng.
32Ya re Maria a fitlha kwa Jesu a leng teng, mme a mmona, a wela fa dinaong tsa gagwe a re: “Morena, fa o ka bo o ne o le teng, kgaitsadiake o ka bo a se ka a swa.”
33Jaanong ya re Jesu a mmona a lela, le Bajuta ba ba tsileng nae ba lela, a tlhabega mo moweng, a huduega
34a re: “Lo mo laditse kae?”
Ba mo raya ba re: “Morena, tlaa o bone.”
35Jesu a tsholola dikeledi. 36Ke fa Bajuta ba re: “Bonang, o ne a mo rata jang ne!”
37Mme ba bangwe ba bone ba re: “A yo o foufolotseng matlho a sefofu o paletswe ke go dira gore ene yo a se ka a swa?”
38Jaanong Jesu a ba a tlhabega, a tla fa phupung; mme ya bo e le legaga, le thibilwe ka letlapa.
39Jesu a re: “Tlosang letlapa!”
Mme Maretha, kgaitsadia yo o suleng, a mo raya a re: “Morena, o setse a na le monkgo; gonne e setse e le malatsi a mane a ntse a sule.”
40Jesu a mo raya a re: “A ga ke a ka ka go bolelela gore fa o ka dumela, o tla bona kgalalelo ya Modimo?”
41Jaanong ba tlosa letlapa fa moswi a letseng teng. Jesu a lelala godimo a re: “Rara, ke a go leboga, ka o nkutlwile; 42mme ke ntse ke itse gore o nkutlwa ka gale. Ke buile jalo ka ntlha ya batho ba ba ntikanyeditseng gore ba dumele fa o nthomile.”
43Ya re a sena go bua jalo, a goa ka lentswe le legolo a re: “Lasaro, tswela kwano!” 44Ke fa yo o neng a sule a tswa, a fapakilwe diatla le dinao ka masela a phupu, le sefatlhego sa gagwe se fapilwe ka lesela. Jesu a ba raya a re: “Mmofololeng, lo nte a tsamae.”
45Jaanong Bajuta ba bantsi ba ba neng ba tlile go Maria, ya re ba bona se Jesu o se dirileng, ba dumela mo go ene. 46Mme bangwe ba bone ba ya kwa Bafarisaing, ba ba bolelela tse Jesu a di dirileng. 47Jaanong baperesiti ba bagolo le Bafarisai ba tsenya lekgotla le legolo ba re: “Re ka dirang, ka monna yoo a dira ditshupo tse dintsi? 48Fa re ka mo leseletsa jalo, botlhe ba tla dumela mo go ene, mme Baroma ba tla tla, ba re amoga lefatshe le morafe.”
49Mongwe wa bone, e bong Kaifase yo e neng e le moperesiti yo mogolo ka ngwaga oo, a ba raya a re: “Lona ga lo itse sepe, 50le gona ga lo akanye, fa go le molemo mo go lona gore motho a le mongwe fela a swele morafe, mme go se ka ga latlhega morafe otlhe.”
51Fela a se ka a bua jalo ka bogagagwe, mme e rile ka e ne e le moperesiti yo mogolo ka ngwaga oo, a bolelela pele gore Jesu o tla swela morafe;
Num. 27:21
52e seng morafe oo fela, mme le gona e le gore a phuthe bana ba Modimo ba ba faladitsweng, a ba kopanye.
53Go tloga ka letsatsi leo ba bo ba dumelanye gore ba mmolae. 54Ka lebaka leo Jesu a se ka a tlhola a tsamaya mo ponong ya Bajuta; a tloga teng a ya kwa nageng e e gaufi le sekaka, kwa motseng o o bidiwang Eferaime, a nna teng le barutwa ba gagwe.
55Tlolaganyo ya Bajuta ya bo e le gaufi, mme ba bantsi ba tswa kwa nageng, ba ya kwa Jerusalema pele ga Tlolaganyo gore ba iphepafatse.
56Jaanong ba batla Jesu, ba botsanya ba eme mo Tempeleng ba re: “Lo gopolang? A ga a nke a tla moletlong?” 57Mme baperesiti ba bagolo le Bafarisai ba bo ba laetse gore e re fa mongwe a itse kwa a leng teng, a bolele, gore ba ye go mo tshwara.


text:
Khansele ya Yunibesiti ya Bokone-Bophirima(YBB) e thapile Ngaka Anna Mokgokong, moeteledipele wa mo kgwebong yo a itsegeng thata mme a le mogwebisimošwa go nna mokanseliri wa boraro ka kopano ya 20 Seetebosigo 2019.
Ka go nna mokanseliri ene o tla nna tlhogo wa leina wa YBB. Dithuto tsotlhe tse di abelwang ke yunibesiti di abelwa semmuso ke mokanseliri.
Ene o latela dikgato tsa tlotlo le botlhokwa tsa Kgosi Leruo Molotlegi, Kgosi ya Setšhaba sa Bogosi jwa Bafokeng le Ngaka Popo Molefe, Moporemia wa pele wa Porofense ya Bokone Bophirima yo jaanong a leng modulasetulo wa Transnet. Mokanseliri yo a tswang, Kgosi Leruo Molotlegi o diretse dinako tse pedi tse di latelaneng a ntse a le Mokanseliri wa YBB. Nako ya thapo ya gagwe e simolotse ka 2009 mme nako ya bobedi e ne ya simolola ka 2014. Ka nako yotlhe ya gagwe ya bokanseliri, Kgosi Molotlegi a ne a gatelela ntlha ya gore go botlhokwa go tlhomamisa gore go tshwanetse go nne le tirego ya gore go nne le mosola go botlhe ya dithuto magareng a yunibesiti le morafe.
Ngaka Mokgokong, yo a etelelang pele Community Investment Holdings (Pty) Ltd, yo gape a leng modulasetulo wa go e simolodisa, ke mofetoladilo wa loago wa nnete mme a setse a tlisitse kabelo e kgolo le phetogo e kgolo mo dikhampaning tse a diretseng mo dibotong tsa tsone. Ene ke mokaedimogolo wa dikhampani di le tlhano tse di kgolo tse di kwadisitweng kwa Kgwebisanong ya Dithoto ya Gauteng mme ke modulasetulo wa di le tharo mo go tse tlhano.
Mo godimo ga kitso e bophara thata ya kgwebo ya gagwe le kakgolo ya bokgoni jwa gagwe jwa bogwebisimošwa, ene gape o dirile a le Moperesidente wa SA WEN (South African Women Entrepreneurs Network) le wa IWFSA(International Women’s Forum of South Africa). Ngaka Mokgokong o amogetswe mo kgokaganong ya boditšhabatšhaba e e ipusang ya Basadi ba Bapakakgwebo ba Lefatshe, e e leng ya basadi ba ba maatla ba ba leng bapakakgwebo ba katlego ka 1998.
Sekgele se sengwe sa gagwe ke sa go amogela tlotlo ya go nna Mosadi wa Kgwebo wa Aforikaborwa wa Ngwaga ka 1999. Ka 2015, Lefapha la Kgwebisano le Madirelo, ka tshwaraganelo le Proudly South African le Brand South Africa di ile tsa tlotla Ngaka Mokgokong ka Kabelo ya Phitlhelelo ya Botshelo Jotlhe kwa moletlong wa Kgwebo ya Poremia ya Aforikaborwa.
Gape ene ke sebui se se tumileng mme o na le kgatlhego e kgolo mo tlhabololong ya loago go go maatlafatsa basadi.
Ngaka Mokgokong o amogetse BSc go tswa kwa Yunibesiting ya Botswana mme a amogela le MBChB go tswa kwa Yunibesiting ya Bongaka ya Aforikaborwa. Ene ke mosadi wa ntlha wa go amogela dikerii ya tlotlo ya bongaka wa papatso go tswa kwa UNISA.
Ene o ila a tlhomiwa ka la 20 Ngwanaitseele 2019.


text:
151Ka sebaka seo Moše le Baiseraele ba opelela Morena sefela, ke se, ba se tlhaba ba re:
“A nke ke opelele Morena,
gonne o mogolo thata.
Dipitse o di latlhetse mo
lewatleng le bapalami ba tsona.
2Morena ke thata ya me
le sefela sa me;
ene e ne e le thuso ya me.
Ke ene Modimo wa me,
ke tla mo tumisa;
ke Modimo wa ga rre,
ke tla mo godisa.
Jes. 12:2
3Morena ke mogale tlhabanong;
leina la gagwe ke Morena.
3:15
Pes. 46:10
4O digetse dikoloi tsa ga Farao
le mephato ya gagwe
mo lewatleng;
bagale ba ba tlhaotsweng
ba gagwe o ba nweditse
mo Lewatleng la Motlhaka.
5Dintelo di ba khurumeditse,
ba fologela madibeng
jaaka majwe.
6Morena,
letsogo le le jang la gago
le galaleditswe ka thata;
Morena,
letsogo le le jang la gago
le tšhwetlakanya baba.
7Ba ba go tsogelang
o ba diga ka borena
jo bogolo jwa gago;
o tukisa bogale jwa gago,
bo ba ja jaaka dirite.
8Metsi a ne a kgobokanngwa
ka pudulo ya dinko tsa gago,
dintelo tsa ema jaaka lobota;
madiba a thema
mo gare ga lewatle.
9Mmaba a re:
‘Ke tla ba latela,
ke ba tshwara,
ke aba thopo,
ke kgorisa keletso ya me
ka bone;
ke tla somola tšhaka,
ke ba nyeletsa
ka letsogo la me.’
10Mme ya re o budula
ka phefo ya gago,
lewatle la ba khurumetsa;
ba rôrômela mo metsing
a magolo jaaka tshipi.
11Morena,
ke mang mo medimong
yo o tshwanang le wena?
Ke mang yo o galaleditsweng
ka boitshepo,
yo o boitshegang ka ditiro
tse di bokwang,
yo o dirang dikgakgamatso
jaaka wena?
Pes. 72:18,19
12E rile o otlolola letsogo
le le jang,
lefatshe la ba metsa.
13Ka bopelotlhomogi jwa gago
o gogile morafe
o ò o rekolotseng,
wa o isa kwa felong
fa go boitshepo ga gago,
ka thata ya gago.
14E rile merafe e utlwela jalo,
ya roroma;
metlotsedi ya tshwara
baagi ba Felesita.
15Foo dikgosana tsa Etomo
tsa tshoga,
teteselo ya wela beng ba thata
ba Moabe;
baagi botlhe ba Kanana
ba roroma.
16Poifo ya ba wela le therego,
ba tlhoka puo jaaka lefika
ka ntlha ya bogolo
jwa letsogo la gago;
go fitlhelela morafe wa gago
o fete, Morena;
go fitlhelela morafe
o ò o rekolotseng o fete.
17O tla ba fitlhisa,
o ba baya mo thabeng
e e leng ya gago,
Morena, mo felong
fa o go ipaakanyeditseng
go nna gona;
mo felong fa go boitshepo,
fa go etleeditsweng
ke diatla tsa gago, Morena.
18Morena o tla busa ka gale
le ka bosakhutleng.”
19Gonne go tsenye dipitse tsa ga Farao le dikoloi tsa gagwe le bapalami ba tsona mo lewatleng, mme Morena a busa metsi a lewatle; ona a ba khurumetsa. Mme Baiseraele ba tsamaya fa go omeletseng, fa ba tshela lewatle.
20Le Miriame, moporofeti wa sesadi, kgaitsadia Arone, a tsaya moropana ka letsogo; basadi botlhe ba tswa, ba mo sala morago ba tshotse meropana, ba ntse ba bina.
21Mme Miriame a ba tlhabela sefela a re:
“A re bakeng Morena,
gonne o mogolo thata.
O digetse dipitse
le bapalami ba tsona
mo lewatleng.”
22Jaanong Moše a tsweletsa Baiseraele pele, ba tloga kwa Lewatleng la Motlhaka ba ya kwa sekakeng sa Sure; ba sepela malatsi a le mararo ba sa bone metsi. 23Ya re ba fitlha kwa Mara, ba palelwa ke go nwa metsi a teng; gonne a ne a galaka. Ke ka moo leina la felo foo go tweng Mara.15:23 Ke go re: Bogalaka. 24Mme batho ba ngongoregela Moše ba re: “Re tla nwa eng?” 25Jaanong ya re ene a goela kwa Moreneng, Morena a mo supetsa setlhatshana sengwe; ya re a sena go se latlhela mo metsing, metsi a nna monate. Gona foo a ba beela melao le dikaelo, foo a ba leka 26a re: “Fa ò utlwa lentswe la Morena Modimo wa gago ka boikanyo, o dira tse di siameng mo matlhong a gagwe, o sekegela ditaolo tsa gagwe tsebe, o tshegetsa melao yotlhe ya gagwe, ga nkitla ke go bolaisa bolwetse bope jo ke watlhaileng Baegepeto ka jona. Gonne nna Morena ke tla nna ngaka ya gago.”
32:39
Math. 9:12
27Morago ga moo ba fitlha kwa Elime, fa go neng go le metswedi e le 12 le ditlhare tsa mekolane di le 70. Ba thibelela teng fa metsing.


text:
31Samuele wa lekau o ne a ntse a direla Morena fa pele ga Eli, mme lefoko la Morena le ne le tlhokafala thata ka sebaka seo, go se na dipono tse dintsi.
2Jaanong ga dirafala ka sebaka seo Eli a bo a robetse mo felong ga gagwe, mme matlho a gagwe a ne a simolotse go koafala, a sa kgone go bona sentle; 3lobone lwa Modimo lo ise lo time, Samuele ene a robetse mo Tempeleng ya Morena kwa Letlole la Modimo le leng teng. 4Ke fa Morena a bitsa Samuele. A araba a re: “Ke fano.” 5A ba a tabogela kwa go Eli a re: “Ke fano, ka o no o mpitsa.” Mme a fetola a re: “Ga ke a go bitsa. Boa o ye go robala.” A ya go robala.
6Jaanong Morena a bitsa Samuele gape. Samuele a tsoga, a ya kwa go Eli a re: “Ke fano, ka o ne o mpitsa.” A fetola a re: “Ga ke a go bitsa, morwaaka. Boa o ye go robala.” 7Kana Samuele o ne a ise a itse Morena; a ise a senolelwe lefoko la Morena.
8Morena a boela a bitsa Samuele la boraro. A tsoga, a ya kwa go Eli a re: “Ke fano, ka o ne o mpitsa.” Ke fa Eli a lemoga gore lekau le bidiwa ke Morena. 9Ka moo Eli a raya Samuele a re: “Yaa o robale. Mme e re fa o bidiwa gape, o arabe o re: ‘Bua, Morena, gonne motlhanka wa gago o reeditse.’ ” Samuele a ya, a robala gape mo felong ga gagwe.
10Ke fa Morena a tla, a ema, a bitsa jaaka kgantele a re: “Samuele, Samuele!” Samuele a araba a re: “Bua, gonne motlhanka wa gago o reeditse.”
11Morena a raya Samuele a re: “Bona, ke tla dira tiro mo Iseraeleng e ditsebe tse pedi tsa mongwe le mongwe yo o e utlwang di tla kuruetsang ka yona.
12Ka letsatsi leo ke tla dirafaletsa Eli tsotlhe tse ke di buileng ka ga lelapa la gagwe go tswa tshimologong go ya bokhutlong. 13Kana ke mo itsisitse ka re, ke tla atlhola lelapa la gagwe go ya bosakhutleng ka ntlha ya molato, ka a ne a itse gore bomorwawe ba dira se se ba ronang, mme a se ka a ba omanya. 14Ke ka moo ke ikanetseng lelapa la ga Eli ka re, molato wa lelapa la ga Eli ga o kitla o itshwarelwa ka setlhabelo le e seng ka tshupelo go ya bosakhutleng.”
15Samuele a lala fa fatshe go ya mosong. A tsoga phakela, a bula Ntlo ya Morena. Fela Samuele a boifa go begela Eli pono eo. 16Ke fa Eli a bitsa Samuele a re: “Samuele, morwaaka!” A araba a re: “Ke fano.”
17A mmotsa a re: “Ke eng se o se boleletsweng? A ko o se ntobele sepe. A Modimo o go betse jaana, o go okeletse jaana, fa o ka ntobela sengwe sa tsotlhe tse o di boleletsweng.” 18Ke fa Samuele a mmolelela mafoko aotlhe, a se ka a mo lobela sepe. Mme Eli a re: “Ke Morena. A a dire tse di siameng mo matlhong a gagwe.”
19Samuele a gola, mme Morena a na nae, a se ka a leseletsa lefoko lepe la mafoko a gagwe go wela fa fatshe. 20Baiseraele botlhe go tswa kwa Dane go fitlha kwa Bereseba ba lemoga gore Samuele ke moporofeti yo o ikanyegang wa Morena. 21Morena a tswelela pele go iponatsa kwa Silo. Gonne Morena o ne a itshenolela Samuele kwa Silo ka lefoko la Morena.


text: Ka jalo he, ke khutshwafatso ya pego e e kwadilweng ya batho ba ga Nifae, ga mmogo le ya Baleimene—E kwaletswe Baleimene, ba e leng masalela a ntlo ya Iseraele; ga mmogo le Bajuta le Baditšhaba—E kwadilwe ka mokgwa wa taelo, le gape ka mowa wa seporofiti le wa tshenolo—E kwadilwe e bile e kannwe, mme ya fitlhwa go Morena, gore e sere kgotsa tsa senngwa—Go tla e tswa ka mpho le thata ya Modimo go thanolo ya yone—E kannwe ka seatla sa ga Moronae, mme ya fitlhwa go Morena, go tla pele mo nakong e e tlang, ka tsela ya Moditšhaba—Thanolo ya yone ka mpho ya Modimo.


text:
BAEBELE YA RENG
Go Boga
Batho ba bangwe ba akanya gore Modimo ke ene a dirang gore batho ba boge kgotsa fa e le gore ga se ene, o a go itlhokomolosa. A seno ke sone se Baebele e se rutang? Karabo ya potso eno e ka go kgatlha.
A Modimo ke ene a dirang gore re boge?
“Eleruri, Modimo ka boene ga a dire boikepo.”—Jobe 34:12.
SE BATHO BA SE BUANG
Batho ba bantsi ba re sengwe le sengwe se se diregang ke thato ya Modimo. Ka jalo, ba dumela gore Modimo ke ene a dirang gore re boge. Ka sekai, fa go nna le masetlapelo a tlholego, ba re ditiragalo tseno ke tsela e Modimo a otlhayang baleofi ka yone.
SE BAEBELE E SE BUANG
Baebele e ruta gore Modimo ga a dire gore re boge. Ka sekai, Baebele ya re fa re lebana le diteko, go phoso go re: “Ke lekwa ke Modimo.” Ka ntlha yang? Ka gonne “Modimo ga a ka ke a lekwa ka dilo tse di bosula le gone ene ka boene ga a leke ope.” (Jakobe 1:13) Ka mafoko a mangwe, Modimo ga a ka ke a dira gore re lekwe kgotsa gore re boge. Go dira jalo go tla bo go le boikepo, ka gonne “Modimo ga a dire boikepo.”—Jobe 34:12.
Fa e le gore Modimo ga a dire gore re boge, ke eng kgotsa ke mang yo o dirang gore re boge? Ka maswabi, gantsi batho ba bogisiwa ke batho ba bangwe ba ba nang le boleo. (Moreri 8:9) Mo godimo ga moo, re ka welwa ke masetlapelo ka ntlha ya “tiragalo e e sa bonelwang pele”—ka gonne re le mo lefelong le le sa siamang ka nako e e sa siamang. (Moreri 9:11) Baebele e ruta gore “mmusi wa lefatshe leno” e bong Satane Diabolo, ke ene a dirang gore batho ba boge ka gonne “lefatshe lotlhe le namaletse mo maatleng a yo o boikepo.” (Johane 12:31; 1 Johane 5:19) Satane—e seng Modimo—ke ene a dirang gore batho ba boge.
A Modimo o a amega fa re boga?
“Mo matshwenyegong otlhe a bone, go ne go mo tshwenya thata.” —Isaia 63:9.
SE BATHO BA SE BUANG
Batho bangwe ba akanya gore Modimo ga a amege ka diteko tse re lebanang le tsone. Ka sekai, mokwadi mongwe o ne a kwala ka se a reng ke go tlhoka “kutlwelobotlhoko kgotsa bopelotlhomogi [ga Modimo] fa re boga.” Mokwadi yono a re fa e le gore Modimo o teng, o tshwanetse a bo a “itlhokomolosa ka bopelotlhoi” go boga ga batho.
SE BAEBELE E SE BUANG
Baebele ga e rute gore Modimo o pelotlhoi e bile o itlhokomolosa batho go na le moo e ruta gore o amega thata ka go boga ga batho—le gore mo bogautshwaneng o tla go fedisa. Ela tlhoko mabaka a mararo a a mo Baebeleng.
Modimo o a re bona fa re boga. Go tswa fela kwa tshimologong ya go boga ga batho, Jehofa, * yo “matlho a gagwe a a phatsimang” le a a bonang sengwe le sengwe, o ne a bona dikeledi tsa bone. (Pesalema 11:4; 56:8) Ka sekai, fa baobamedi ba Modimo ba bogologolo ba ne ba gatelelwa, o ne a re: “Ke bone pogisego ya batho ba me.” A o ne a bona kutlobotlhoko ya bone fela a sa re sepe ka yone? Nnyaa, o ne a tswelela ka gore: “Ke itse sentle botlhoko jo ba bo utlwang.” (Ekesodo 3:7) Batho ba bantsi ba gomoditswe ke seo—gore Modimo o bona dilo tsotlhe tse di re bogisang, tota le diteko tse ba bangwe ba sa kgoneng go di lemoga le go di tlhaloganya.—Pesalema 31:7; Diane 14:10.
Modimo o re tlhomogela pelo fa re boga. Jehofa Modimo ga a bone fela dilo tse di bogisang batho gape o amega ka tsone. Ka sekai, Modimo o ne a utlwa botlhoko tota fa a bona baobamedi ba gagwe ba bogologolo ba bogisiwa. Baebele ya re: “Mo matshwenyegong otlhe a bone, go ne go mo tshwenya thata.” (Isaia 63:9) Le fa Modimo a feta batho thata, o utlwela ba ba bogang botlhoko—jaaka e kete kutlobotlhoko ya bone e ne e le mo pelong ya gagwe! Eleruri, “Jehofa o pelonomi tota mo go bontsheng lorato e bile o kutlwelobotlhoko.” (Jakobe 5:11) Mo godimo ga moo, Jehofa o re thusa go itshoka fa re boga.—Bafilipi 4:12, 13.
Modimo o tla fedisa dilo tsotlhe tse di bogisang batho. Baebele ya re Modimo o tla fedisa go boga ga batho mo lefatsheng. Jehofa o tla dirisa Bogosi jwa gagwe jwa kwa legodimong go fetola maemo a batho—gore a itumedise. Baebele e solofetsa gore ka nako eo Modimo “o tla phimola dikeledi tsotlhe mo matlhong a bone, mme loso lo tla bo lo seyo, le fa e le khutsafalo le fa e le selelo le fa e le botlhoko di tla bo di sa tlhole di le gone. Dilo tsa pele di fetile.” (Tshenolo 21:4) Go tweng ka ba ba setseng ba tlhokafetse? Modimo o tla ba tsosetsa mo lefatsheng gore le bone ba itumelele botshelo ba sa boge. (Johane 5:28, 29) A batho ba tla nna ba akanya ka ditiragalo tse di utlwisang botlhoko tse di diregileng mo nakong e e fetileng? Nnyaa, ka gonne Jehofa o solofetsa jaana: “Dilo tsa pele ga di kitla di gakologelwa, le fa e le go tsoga mo pelong.”—Isaia 65:17. *